text:
Фото:
Республика Президенты «Ҙур химия» форумында сығыш яһаны
Фото:
Бөгөн Өфөлә үткән II «Ҙур химия — 2012» халыҡ-ара форумында Башҡортостан Президенты Рөстәм Хәмитов сығыш яһаны. Былтыр был мөһим сара тәүгә үткәрелде, ул Рәсәйҙәге һәм башҡа күп илдәрҙәге нефть химияһы баҙарында ҡатнашыусыларҙың иғтибарын йәлеп итте, тип билдәләне ул. Бихисап йөкмәткеле доклад, фекер алышыу, орашыу булды. Форумдың профессиональ диалог алып барыу өсөн абруйлы майҙансыҡҡа әүерелеүе үтә мөһим.
— Рәсәй илдә химия сәнәғәтен үҫтереү буйынса өҫтөнлөктәр билдәләгән осорҙа был айырыуса мөһим, — тине республика башлығы. – Алдыбыҙға донъяның химия буйынса ун иң ҡеүәтле иле иҫәбенә инеү маҡсатын ҡуйып, донъя баҙарында үҙебеҙҙең урынды һәм ролде билдәләргә тейешбеҙ. Әммә беҙ әле кисергән хәл ябай түгел. Һуңғы ваҡытта химия һәм нефть химияһы продукттары баҙарының үҙәге үҫешкән илдәр яғына күсә. Был илдәр иҡтисадында нефть химияһы һәм химия өлөшө тиҫтә процент тәшкил итә. Уларҙа химия сәнәғәте йылдам үҫешә. Шул уҡ ваҡытта, сеймал, һыу һәм энергия ресурстарының күп булыуына ҡарамаҫтан, Рәсәйгә донъя күләмендәге химия продукттары етештереүҙең ни бары ике проценты самаһы тура килә. Әлбиттә, был хәлде яҡшы тип атап булмай.
Һуңғы 20 йыл эсендә илдең был тармағы етди проблемаларға юлыҡты, шуға күрә Рәсәй үҫештең ҡайһы бер динамик күрһәткестәре буйынса артта ҡалды, тип билдәләне Рөстәм Хәмитов.
Республика башлығы нефть химияһы тармағын үҫтереү йәһәтенән Башҡортостан мөмкинлектәрен анализланы.
— Беҙҙең иҫәпләүҙәр буйынса, 2020 йылға Башҡортостан химия комплексы иҫәбенә генә 250 миллиард һумға тиклем тулайым төбәк продуктын үҫтерә алыр ине. Бөгөн яҡынса тулайым төбәк продукты – 1 триллион һум. Йәғни йәнә дүрттән бер өлөшөн беҙ химия производствоһын, химия индустрияһын үҫтереү иҫәбенә өҫтәй алыр инек. Бының өсөн беҙҙә ярайһы уҡ ҡеүәтле нефть химияһы комплексы бар.
Рөстәм Хәмитов республиканың химия һәм нефть химияһы өлкәһендәге мөмкинлектәре хаҡында иҫкә төшөрҙө. Төбәктәге химия тармағының инвестицион һәм инновацион мөмкинлектәргә эйә булыуын билдәләне. Беҙҙә квалификациялы кадрҙар, предприятиелар, академия институттары һәм ғилми-тикшеренеү үҙәктәре бар, тине ул. Ил һәм донъя баҙарында уңышлы конкуренция алып бара алырлыҡ юғары һөҙөмтәле химия һәм нефть химияһы комплексын булдыра алыуыбыҙҙы билдәләне.
Артабан республика башлығы тармаҡты үҫтереүгә ҡамасаулаған бер нисә проблема хаҡында әйтте. Улар араһында Президент сеймал дефицитын бөтөрөүҙе атаны.
— Волга буйы федераль округы төбәктәрендә илдәге иң эре химия эшкәртеү сәнәғәте предприятиелары урынлашҡан. Илдәге нефть химияһы продукттарының яртыһын тиерлек әлеге предприятиелар етештерә. Был производствоны сеймалһыҙ ҡалдырыу мөмкин түгел. Төп сеймал сығанағы – Себерҙе Волга буйы менән тоташтырасаҡ үткәргес торба бына ни өсөн мөһим. Ул алыҫ киләсәктә — мин 5-10 йыл түгел, бәлки 30, хатта 50 йыл хаҡында һөйләйем – Башҡортостан, Татарстан, Һамар өлкәһенең нефть химияһы комплексы предприятиеларын сеймал менән тәьмин итеү мәсьәләһен хәл итергә ярҙам итәсәк. Әгәр үткәргес торба төҙөлһә, 2025 йылға округтың өс эре предприятиеһы — «Нижнекамск нефтехим», «Газпром нефтехим Салауат», Яңы Куйбышев нефть химияһы компанияһы – йылына кәм тигәндә 8 миллион тонна сеймал ҡулланасаҡ. Әлбиттә, производство ла үҫешәсәк. Алда һанап үтелгән төбәктәрҙең өс предприятиеһы нигеҙендә 70 меңгә тиклем яңы эш урыны булдырыласаҡ.
Икенсе проблема – нефть химияһы производствоһын техник яҡтан ҡайтанан йыһазландырыу һәм яңыртыу. Тармаҡтағы инновацион процестарҙы быйылғы форумдың төп темаһы итеп билдәләнек. Һәм һеҙ был мәсьәләләрҙе түңәрәк өҫтәлдәрҙә ентекле тикшерәсәкһегеҙ әле.
Нефть химияһы секторына яңы технологиялар индереүҙе көтәбеҙ. Был йәһәттән ғилми-тикшеренеү институттарына – фәнгә иҫәп тотабыҙ. Беҙҙең форум сиктәрендә республика, Рәсәй һәм башҡа илдәрҙең алдынғы тикшеренеү һәм проектлау институттары үҙҙәренең һуңғы ҡаҙаныштарын һәм эшләнмәләрен тәҡдим итәсәк.
Өсөнсө мәсьәлә — тармаҡҡа инвестициялар йәлеп итеү. Шунһыҙ яңы производстволар асыу йәки булғандарын яңыртыу буйынса бер мәсьәләне лә хәл итеп булмаясаҡ. Ошоно күҙ уңында тотоп, республикала асыҡлыҡ мөхитен, бизнесты яҡлау буйынса һөҙөмтәле система булдырабыҙ. Инвесторҙарға, һалымдар буйынса барлыҡ ташламалар менән файҙаланып, Башҡортостан Республикаһында бөтөнләй икенсе планда эшләргә мөмкинлек биргән яңы ҡануниәт булдырҙыҡ. Бынан тыш, инвестиция инфраструктура булдырабыҙ: Үҫеш корпорацияһы һәм республиканың Сауҙа-сәнәғәт палатаһы уңышлы эшләй. Инвесторҙарға ярҙамға йәнә бер инструмент – Инвестиция фонды бар: быйыл ул яҡынса 400 миллион һум тәшкил итәсәк. Былтыр төп капиталға инвестициялар, 5,5 процентҡа артып, яҡынса 200 миллиард һумға етте. Был һанды 250-300 миллиард һумға тиклем арттырырға кәрәк. Әлбиттә, беҙ был мәсьәлә өҫтөндә эшләйбеҙ.


c: text/html

text:
Йәмәғәт палатаһы менән Ҡоролтай һаулыҡ һаҡлау мәсьәләләрен бергәләп хәл итәсәк
Республика ҡануниәтселәренең БР Йәмәғәт палатаһы вәкилдәре менән осрашыуында халыҡҡа медицина ярҙамы күрһәтеү сифатын яҡшыртыу маҡсатында үҙ-ара тығыҙ бәйләнеш урынлаштырыу тураһында ҡарар ҡабул ителде. Һаулыҡ һаҡлау, социаль сәйәсәт, инрвалидтар эштәре буйынса парламент комитеты рәйесе Николай Никитин республика клиник онкология диспансерына барҙы, унда Башҡортостан Йәмәғәт палатаһының Һаулыҡ һаҡлау, ветерандар, инвалидтар эштәре буйынса комиссияһы рәйесе Шамил Ганцев менән осрашты.
Осрашыуҙа ҡатнашыусылар берлектәге эш перспективаларын, профессиональ медицина ойошмаларының эшмәкәрлеген, Башҡортостанда санатор-курорт дауалау һәм реабилитациялау мөмкинлектәрен, медицина университетында кадрҙар әҙерләү, медицина хеҙмәткәрҙәренең эш хаҡы мәсьәләләрен тикшерҙе. Осрашыуҙа Өфө ҡала Советы депутаты, һаулыҡ һаҡлау буйынса комиссия рәйесе Руслан Солтанов ҡатнашты.
Белгестәр онкология диспансеры бүлектәренең эше менән танышты, медицина персоналы менән әңгәмәләште. Шулай уҡ медицина университетының врач-интерндары менән осрашыу үткәрелде, улар ҡануниәт власы органдары вәкилдәренә үҙ һорауҙарын бирҙе. Йәш медиктарҙы университетты тамамлағас ауыл дауаханаларына эшкә барыусыларға ярҙам мәсьәләләре ҡыҙыҡһындырҙы.
Осрашыуҙы йомғаҡлап, артабанғы хеҙмәттәшлек тураһында ҡарар ҡабул ителде. Һаулыҡ һаҡлауҙың көнүҙәк мәсьәләләре буйынса түңәрәк өҫтәлдәр ойошторорға, республиканың ҡайһы бер дауалау учреждениеларына барырға тәҡдим ителде, тип хәбәр иттеләр БР Йәмәғәт палатаһында.

robotstxt: allowed

filter: keep


text:
Парашют- тау саңғыһы икеалышы буйынса Рәсәй Чемпионаты өфөлөләрҙең еңеүе менән тамамланды
Сочиның "Ҡыҙыл аҡлан" тау саңғыһы комплексы базаһында үткән Парашют- тау саңғыһы икеалышы (пара ски) буйынса Рәсәй Чемпионаты Өфөнөң “Һауа легионы” командаһының сираттағы еңеүе менән тамамланды.
"Башинформ" агентлығына чемпионат секретаре һәм БР Парашют спорты федерацияһы рәйесе Ғәйрәт Манаевтың хәбәр итеүенсә, “алтын команда” составында 2009 йылғы донъя чемпиондары, халыҡ-ара класындағы спорт мастерҙары Аяз Кәримов, Алексей Буренин, Антон Филиппов, Алексей Толкачев сығыш яһаған. Команда иҫәбе буйынса икенсе урынды Башҡортостан Республикаһы командаһы яулаған, өсөнсө урында – Төмән өлкәһе спортсылары.
Шәхси иҫәп буйынса ла почет пъедесталын тулыһынса өфөлөләр биләй. 2010 йылда Рәсәй Чемпионы - Антон Филиппов, "көмөш" — Алексей Толкачевта, Алексей Буренин "баҡыр" баҫҡыста. Күмертау спортсыһы Екатерина Невская ҡатын-ҡыҙҙар араһында чемпион титулын алды. Һайлау ярыштары йомғаҡтары буйынса 2011 йылда үтәсәк донъя чемпионатына Рәсәй йыйылма командаһы тупланасаҡ.


text:
Баш ҡалала йөҙөнсө тапҡыр күп балалы әсәләрҙе наградлау тантанаһы үттеФото: Олег Яровиков
Баш ҡалала йөҙөнсө тапҡыр күп балалы әсәләрҙе наградлау тантанаһы үтте
Баш ҡалала йөҙөнсө тапҡыр күп балалы әсәләрҙе наградлау тантанаһы үттеФото: Олег Яровиков
Шишәмбе, 27 ноябрҙә, Өфөлә йөҙөнсө тапҡыр «Әсәлек даны» миҙалдары менән наградлау тантанаһы үтте. Биш һәм унан күберәк бала тәрбиәләгән 36 әсәгә юғары наградаларҙы Башҡортостан Хөкүмәте Премьер-министры урынбаҫары Лилиә Ғүмәрова тапшырҙы.
— Әсәләрҙең көн һайын башҡарылған оло хеҙмәтенә дөрөҫ баһа биреү өсөн һүҙҙәр табыу ҡыйын. Ә күп балалы әсәләрҙең хеҙмәте икеләтә яуаплы һәм ауыр, — тине вице-премьер, наградлау тантанаһы алдынан сығыш яһап.
Башҡортостанда бөгөн ғаилә институтын нығытыу өсөн күп эштәр башҡарыла, яңы пособиелар булдырыла. Шулай итеп, мәҫәлән, 2013 йылдың 1 ғинуарынан йән башына уртаса килеме йәшәү минимумынан кәмерәк булған күп балалы ғаиләләр 1,5-3 йәштәрҙәге һәр балаға өс мең һум күләмендә өҫтәмә пособие аласаҡ. Бынан тыш, БР Президенты Указына ярашлы, күп балалы һәм мөмкинлектәре сикләнгән бала тәрбиәләгән ғаиләләр өсөн республикала ер участкалары бүленә. Лилиә Ғүмәрова һүҙҙәренсә, ер бүлеүгә 68 миллион һум аҡса һалынған да инде. Шулай уҡ күп балалы ғаиләләрҙең торлаҡ шарттарын яҡшырыту буйынса программа эшләп килә. Йыл һайын был маҡсаттарға 100 милион һумдан ашыу аҡса йүнәлтелә.
Әммә быға ҡарамаҫтан, вице-премьер фекеренсә, «иҡтисади платформаның ниндәй булыуына, дәүләттең күпме аҡса бүлеүенә ҡарамаҫтан, ҡатын-ҡыҙҙарҙы балаларға, ғаиләһенә булған һөйөу тойғоһо берләштерә».
— Һәр ҡатын-ҡыҙ, нисә бала тәрбиәләүенә, нимә менән шөғөлләнеүенә ҡарамаҫтан, бөгөн татыулыҡ, ныҡлы ғаилә тураһында хыяллана, балаларының киләсәге яҡты булыуын теләй, — тине Лилиә Ғүмәрова.
Тантаналы сарала 36 әсә ҡатнашты. Улар араһында хужабикәләр ҙә, ауыл хужалығында, производствола, бюджет өлкәһендә эшләгән ҡатындар ҙа бар. Һәр береһенең үҙенең яҙмышы, шатлыҡтары һәм хәстәрҙәре. Бөгөн уларҙың барыһы өсөн дә – шатлыҡлы көн.


text:
Ишкәкле ҡандалалар
Ишкәкле ҡандалалар (лат. Corixidae, (урыҫ. Гребляки) — һыу ҡандалалары ғаиләһендәге бөжәктәр; һәр ерҙә сөсө һыуҙа йәшәй, салҡан ятып йөҙә, һыу хайуандарына һәм балыҡтарға ябырыла торған зарарлы йыртҡыс бөжәк[1].
Фауна донъяһында 800-гә яҡын төрө билдәле, Кәүҙәһенең оҙонлоғо 1,5-16 (йыш ҡына 5—7) мм. Һыуҙа йәшәй. Яҡшы йөҙәләр һәм осалар, төндә йыш ҡына утҡа осоп киләләр. Үҫемлек һәм хайуан аҙығы менән туҡланалар. Үҫемлек менән туҡланыусы төрҙәрҙең кескенә көрәк рәвешендәге алғы аяҡтары һыу аҫты һыу үҫемлектәрен ҡырыу өсөн яйлашҡан.
Иҫкәрмәләр[үҙгәртергә | вики-тексты үҙгәртергә]
- ↑ Терминологический словарь по зоологии. Русско-башкирский и башкирско-русский (Т.Г.Баишев, 1952)
Сығанаҡ[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Краткий определитель водных беспозвоночных Среднего Поволжья. Казань, 1977.


text:
Республикала Журналистар хаҡында энциклопедия өҫтөндә эш башлана
ӨФӨ, 2016 йыл, 15 февраль. /«Башинформ» мәғлүмәт агентлығы, Мәүлиҙә Яҡупова/.
Республикала «Башҡортостан журналистикаһы һәм матбуғаты» энциклопедияһы концепцияһы өҫтөндә эш башлана. Ул 2017 йылдағы ваҡиғаларға — башҡорт матбуғатының 100 йыллығына һәм Башҡортостан журналистарының ижади берләшмәһенең 60 йыллығына арналасаҡ.
Республика матбуғатының тарихы төрлө ваҡиғаларға һәм сағыу исемдәргә бай. Баҫма тематик төбәк энциклопедияһына ҡараясаҡ. Унда башҡорт журналистикаһы үҫешенең тарихы сағылдырыласаҡ. Төрлө осорҙа сыҡҡан гәзит-журналдар, шул иҫәптән революция һәм совет осорондағы губерна баҫмалары, хәҙерге матбуғат, юғары уҡыу йорто, ғилми учреждение һәм предприятие, телерадиокомпания һәм студия баҫмалары инәсәк.
Шулай уҡ тармаҡ өсөн кадрҙар әҙерләүсе уҡыу йорттары, республика полиграфия предприятиелары, элекке типографиялар, китап нәшриәттәре мөһим урын биләйәсәк.
Журналистарҙың билдәле критерийҙар буйынса һайлап алынған биографик мәҡәләләрен урынлаштырыу ҙа күҙ уңында тотола. Улар тармаҡтың үҫешенә ҙур өлөш индергән киң мәғлүмәт сараларын ойоштороусылар, ведомство етәкселәре, маҡтаулы исемгә эйә журналистар һәм мөхәррирҙәр, дәүләт, республика һәм тармаҡ премиялары лауреаттары, яҙыусы-журналистар, матбуғат тарихын тикшереүсе ғалимдар буласаҡ.
Билдәле тележурналист Шәүрә Ғилманова авторҙарҙың үҙҙәре хаҡында һөйләргә ваҡыт етте, тип иҫәпләй. Республика журналистар союзында ғына 1,5 мең самаһы ағза. Уның фекеренсә, баҫманы әҙерләүҙә объективлыҡ һәм принципиаллек, йөкмәткене редакция эсендә тикшереү — иң мөһиме, сөнки китап киләсәк быуын өсөн сығарыла.
Белешмә. Рәсәйҙең бер нисә төбәгендә журналистар тураһында энциклопедиялар донъя күргән дә инде: 2013 йылда — Чебоксарҙа, 2014 йылда Саха (Яҡут) Республикаһының Журналистар союзы 55 йыллығына «Яҡутстан журналистары» баҫмаһын сығарҙы, 2015 йылда Удмуртияла «Удмурт дюнне» белешмәһе баҫылды. Шулай уҡ «Архангельск журналистары ХХ» энциклопедияһы (2014), «Сыуаш журналистикаһы һәм матбуғаты энциклопедияһы» бар. 2014 йылда «Рәсәй журналистары: 20-21 быуаттар» белешмә-энциклопедик баҫмаһы донъя күрҙе.


text:
Учалы тегеү фабрикаһы Рәсәй тимер юлдары өсөн махсус кейем тегә
Былтыр йыл аҙағында Учалы тегеү фабрикаһы "Рәсәй тимер юлдары" асыҡ акционерҙар йәмғиәте өсөн махсус кейем тегеүгә тендерҙа еңеп сыҡты.
— Беҙ Рәсәй тимер юлдары өсөн тулы махсус өҫ кейеме комплектын тегәбеҙ, — тип һөйләй фабрика директоры Фәйрүзә Степаненко. — Уға тимер юлсының йөн туҡыманан костюмы, жилет, пилотка һәм ике күлдәк — ҡыҫҡа һәм оҙон еңле – инә. Ул бөтә ил буйлап – Алыҫ Көнсығыштан Мәскәүгә һәм Санкт-Петербургка тиклем оҙатыла. Фабрика ҡорамалдарын тулыһынса яңыртыу арҡаһында бөгөн беҙ тегә алмаған өҫ кейеме юҡтыр, моғайын.
Учалы фабрикаһы күптән түгел генә ауыр замандар кисергәйне. Уға банкротлыҡ процедураһын да үткәрергә тура килде. Предприятиены тулыһынса һатыу тураһында ла һүҙ алып барылды. Әйтергә кәрәк, республика менән күрше өлкәләрҙә предприятиены һатып алырға теләүселәр күп булды. Ләкин фабрика директоры Өфөнөң «Эшселәр кейеме» яуаплылығы сикләнгән йәмғиәте инвестор булыуын ныҡышып юлланы һәм быға иреште. Был мини-холдингка Учалыныҡынан тыш Туймазы һәм Алкино тегеү фабрикалары инә.
Инвестор Учалы фабрикаһына өр-яңы тегеү ҡорамалдары урынлаштырыуҙан тыш, производствоға автоматлаштырылған идара итеү системаһы – САПОР – үткәрергә лә ярҙам итте. Фабрикала бөгөн эш гөрләп бара, 450 хеҙмәткәр, яҡшы эш хаҡы һәм тулы социаль пакет алып, ике сменала эшләй.


text:
Рөстәм Хәмитов һәм Джоомарт Оторбаев Башҡортостандың алдынғы юғары уҡыу йорттары ректорҙары менән осраштыларФото: Андрей Старостин
Рөстәм Хәмитов һәм Джоомарт Оторбаев Башҡортостандың алдынғы юғары уҡыу йорттары ректорҙары менән осраштылар
Рөстәм Хәмитов һәм Джоомарт Оторбаев Башҡортостандың алдынғы юғары уҡыу йорттары ректорҙары менән осраштыларФото: Андрей Старостин
ӨФӨ, 2014 йыл, 4 декабрь. /«Башинформ» мәғлүмәт агентлығы, Илья Спиридонов/.
Өфөгә эш сәфәре килгән Ҡырғыҙстан Премьер-министры Джоомарт Оторбаев һәм Рөстәм Хәмитов республиканың алдынғы юғары уҡыу йорттары ректорҙары менән осрашыуҙа белем биреү өлкәһендә үҙ-ара эш итеү перспективаларын тикшерҙеләр.
Юғары уҡыу йорттары етәкселәре әйтеүенсә, уларҙың күбеһе Ҡырғыҙстандың профилле уҡыу йорттары менән әүҙем эш алып бара. Шуға ҡарамаҫтан Ҡырғыҙстандың республикала белем алыусы студенттарының һаны әлегә бик аҙ.
Ректорҙар төп хеҙмәттәшлек формаларының береһе тип тәжрибә уртаҡлашыуҙы һәм талап ителгән профиль буйынса әҙерләү өсөн ике яҡ студенттарын йүнәлтеүҙе күрә. Шулай, әлеге ваҡытта Ҡырғыҙстанға нефть-газ тармағы белгестәре кәрәк, шул иҫәптән геологоразведка өлкәһендә. Уларҙы уҡытыуҙы Өфө дәүләт нефть техник университетында ойошторорға мөмкин.
Өфө дәүләт авиация техник университетына Рөстәм Хәмитов алмашыу буйынса сит һәм тыуған илдә етештерелгән самолеттарҙы хеҙмәтләндереү буйынса буласаҡ сертификацияланған сервис үҙәктәре белгестәрен ебәрергә тәҡдим итте.
Өфө дәүләт иҡтисад һәм сервис университетын еңел сәнәғәтте ойоштороу буйынса, был өлкәләге алдынғы практиктарҙы һәм эксперттарҙы йәлеп итеп, Ҡыҙғыҙстандың ыңғай тәжрибәһен өйрәнеү майҙансығы сифатында файҙаланырға мөмкин.
Этномәҙәни традицияларҙы һаҡлап ҡалыу һәм уларҙы мәҙәни-күмәк саралар ойоштороуға тәбиғи индереү мәсьәләләре менән шөғөлләнергә Башҡортостан Президенты, I Бөтә донъя күсмә халыҡтар уйындарын асыу тантанаһының иҫ киткес программаһын миҫалға килтереп, З.Исмәғилев исемендәге Өфө дәүләт сәнғәт академияһына ҡушты.


text:
Башҡортостан Президентын республика Башлығы тип атарға тәҡдим ителде
«Башҡортостан Республикаһы Конституцияһына үҙгәрештәр һәм өҫтәмәләр индереү тураһында» закон проектына ярашлы, төбәк етәксеһе вазифаһы икенсе төрлө аталасаҡ. Был закон проекты республика парламентының бөгөнгө пленар ултырышында беренсе уҡыуҙа күпселек тауыш менән ҡабул ителде. Был турала инициативаны БР Конституция суды рәйесе Люция Ғүмәрова еткерҙе. Үҙ докладында ведомство башлығы, проект менән республика Конституцияһының ҡайһы бер статьяларына үҙгәрештәр индерелә, тип хәбәр итте. Улар араһында — 2010 йылдың 28 декабрендәге федераль законға ярашлы, Рәсәй Федерацияһы субъектының иң юғары вазифалы кешеһенең вазифаһы атамаһын үҙгәртеү. Закон проекты менән республиканың иң юғары вазифалы кешеһенең вазифаһын «Башҡортостан Республикаһы Башлығы» тип атарға тәҡдим ителә.
«Бер төрлө ҡағиҙәгә буйһондороу маҡсатында республиканың иң юғары вазифалы кешеһенең вазифаһы рәсми рәүештә дәүләт телдәрендә билдәләнә. «Глава Республики Башкортостан» һәм «Башҡортостан Республикаhы Башлығы» атамаларының мәғәнәһе бер төрлө тип иҫәпләнә», — тиелә проектҡа аңлатмала.


text:
Өфөлә «Ферин уҡыуҙары» үтәсәк
8 февралдә Өфөләге 60-сы лицейҙа II «Ферин уҡыуҙары» бөтә Рәсәй фәнни-ғәмәли конференцияһы үтә.
Сарала Ҡырмыҫҡалы, Туймазы райондарынан, Стәрлетамаҡ, Вологда, Курск, Һамар, Хабаровск, Мәскәү ҡалаларынан йәмғеһе 180 делегат ҡатнашасаҡ.
Конференцияла ҡатнашыусылар Өфө моторҙар эшләү производство берекмәһе музейына барасаҡ, предприятиеның кадрҙар сәйәсәте, шулай уҡ заводтың барлыҡҡа килеү тарихы менән танышасаҡ. Уҡытыусылар өсөн «Белем биреү методикаһының һәм уҡыусыларҙың кластан тыш эшмәкәрлеген ойоштороуҙың көнүҙәк мәсьәләләре» темаһына фәнни-методик семинар ойоштороласаҡ.
Сара 10 сәғәттә башлана.


text:
Башҡортостан Стәрлетамаҡта үтәсәк эшҡыуарлыҡ буйынса республика форумына әҙерләнә
30 ноябрҙә Стәрлетамаҡта II «Эшҡыуарлыҡ. Бәләкәй ҡалалар һәм территориялар – үҫеш нөктәләре» республика форум-күргәҙмәһе үтә.
Форумға әҙерлек саралары хаҡында ойоштороу комитеты ултырышында Башҡортостан Хөкүмәте Премьер-министры урынбаҫары Евгений Маврин һөйләне. Уның һүҙҙәренсә, былтыр форум ярайһы уҡ яҡшы кимәлдә үткән, әлеге ваҡытта секциялар буйынса эш алып барыуға әҙерлек сараларына төп иғтибар бүленә.
Иҫегеҙгә төшөрәбеҙ, форумды асыу тантанаһынан һуң Башҡортостанда эшҡыуарлыҡты үҫтереү буйынса тематик майҙансыҡтар эшләй башлаясаҡ. Сара сиктәрендә бәләкәй һәм урта бизнес өлкәһендәге төрлө мәсьәләләр буйынса түңәрәк өҫтәлдәр, оҫталыҡ дәрестәре һәм семинарҙар үтәсәк. Түңәрәк өҫтәл модераторҙары булып алдынғы эксперттар, йәмәғәт ойошмалары етәкселәре сығыш яһаясаҡ.
«Эшҡыуарлыҡ. Бәләкәй ҡалалар һәм территориялар – үҫеш нөктәләре» республика форумы аҙағында «Йыл эшҡыуары-2012» республика конкурсында еңеүселәргә наградалар тапшырыу тантанаһы үтәсәк.


text:
Республикала балалар анимацияһы конкурсы иғлан ителде
ӨФӨ, 2016 йыл, 16 август. /«Башинформ» мәғлүмәт агентлығы, Ләйлә Аралбаева/.
«Йәнле һүрәттәр» балалар анимацияһы фестивале барышында балалар анимация студиялары һәм 18 йәшкә тиклемге теләгән һәр кем өсөн конкурс иғлан ителгән. Рус йәки башҡорт телендәге фильм (русса субтитрҙар менән) 15 минуттан артмаҫҡа тейеш. Әгәр ҙә фильм бер нисә сериянан торһа, конкурсҡа бер генә серия ҡабул ителә. Эштәрҙе ҡабул итеү 2016 йылдың 20 сентябренә тиклем дауам итә. Фестиваль тураһында тулыраҡ мәғлүмәтте «Бәйләнештә»ге төркөмдә табырға мөмкин.
Фильмға һылтанмаларҙы bashkinosoyuz@gmail.com адресы буйынса ебәрергә кәрәк. Хатта фильмдың, анимация студияһының, етәксенең, уҡыусыларҙың исеме, мәктәп күрһәтелергә тейеш.
8 апрелдә, Рәсәй анимацияһы көнөндә, «Родина» кинотеатрында «Йәнле һүрәттәр» фестивале асылды. Май һәм июнь айҙарында балалар анимация студиялары етәкселәре һәм теләгән һәр кем өсөн фестивалдең кураторы, рәссам һәм режиссер Айгөл Байрамғолова оҫталыҡ дәрестәре ойошторҙо. Фестивалде коммерцияға ҡарамаған ойошмалар өсөн республиканың Хеҙмәт һәм халыҡты социаль яҡлау министрлығы грантына Башҡортостан Кинематографистар союзы үткәрә.


text:
БР Хөкүмәте ауыл хужалығы тауар етештереүселәренә яғыулыҡ һатып алыуға субсидия бирә
Башҡортостан Хөкүмәте ҡарары менән ағымдағы йылда миҙгелле ауыл хужалығы эштәрен үткәреүҙә файҙаланылған дизель яғыулығына республика бюджетынан субсидиялар биреү тәртибе раҫланды.
Документта, программа бюджет йөкләмәләре лимиттары, 2011 йылғы төбәк бюджетында БР Ауыл хужалығы министрлығына раҫланған рөхсәт ителгән финанслау күләмдәре сиктәрендә финанслана, тип билдәләнә.
Ауыл хужалығы тауар етештереүселәре, ҡулланыу кооперациялары ойошмалары һәм ауыл хужалығы подукцияһы етештереүсе, уны эшкәртеүсе һәм һатыусы ойошмалар субсидиялар алыуға хоҡуҡлы. Субсидиялар конкурс производствоһы стадияһындағы субсидия алыусыларға бирелмәй.
Сәселгән 1 гектар майҙанға тейешле субсидия 2010 йыл уңышына сәсеү йомғаҡтарынан сығып иҫәпләнә, ә күп йыллыҡ культуралар өсөн ауыл хужалығы культуралары уңышын йыйып алыу тураһындағы мәғлүмәттәр нигеҙ итеп алына.
Субсидия биреү тәртибе ярҙам алыу механизмын һәм БР Ауыл хужалығы министрлығына тапшырыу өсөн талап ителгән документтар исемлеген билдәләй.
Ведомство үҙ сиратында 2011 йылда бюджеттан миҙгелле ауыл хужалығы эштәрен башҡарыу өсөн дизель яғыулығына субсидия биреүгә йыйылма белешмә төҙөй.
Документ, кәмселектәрҙе ете көн эсендә бөтөргән осраҡта, мәғлүмәттәр етмәгән документтарҙы ҡабаттан ҡарауҙы күҙ уңында тота. Субсидия алыусы билдәләнгән ваҡытта документтарҙы артабан ҡарауҙан баш тартыу нигеҙҙәрен яйға һалмаған осраҡта, тотонолмаған аҡса башҡа субсидия алыусылар араһында бүленә, тип хәбәр итә Башҡортостан Хөкүмәтенең матбуғат хеҙмәте.


text:
Фото:
Башҡортостан делегацияһы Бөйөк Британияла халыҡ-ара мәғариф проектында ҡатнашты
Фото:
Башҡортостан Республикаһының ЮНЕСКО эштәре буйынса комитеты Рәсәй Федерацияһының ЮНЕСКО эштәре буйынса комиссияһы ярҙамында «Европа контексында креатив компетенциялар» халыҡ-ара мәғариф проектында ҡатнашты.
Был проект сиктәрендә БР ЮНЕСКО эштәре буйынса комитеты делегацияһы Лондонға барып ҡайтты. Делегация составына республикалағы ЮНЕСКО хәрәкәтенең йәш активистары – Өфө, Салауат, Сибай ҡалаларынан мәктәп уҡыусылары, студенттар һәм уҡытыусылар – йәмғеһе 27 кеше инде, тип хәбәр иттеләр төбәктең ЮНЕСКО эштәре буйынса комитетының матбуғат хеҙмәтенән.
Программа сиктәрендә Башҡортостан делегацияһы ағзалары инглиз теле курстарына йөрөнө, Сит илдәрҙә йәшәгән ватандаштарыбыҙ эштәре һәм халыҡ-ара гуманитар хеҙмәттәшлек буйынса федераль агентлыҡтың Бөйөк Британиялағы Вәкиллегендә осрашыуҙа ҡатнашты, шулай уҡ Лондонда ЮНЕСКО-ның Бөтә донъя мираҫы объекттары менән танышты.
Инглиз теле буйынса дәрестәр Select English мәктәбендә үткәрелде. Төркөмдәрҙә донъяның төрлө илдәренән — Австрия, Бразилия, Германия, Тайвань, Перу, Сауд Ғәрәбстаны, Ҡытай, Корея, Япониянан вәкилдәр булды.
Проект сиктәрендә Башҡортостан делегацияһы составына ингән Өфө күп профилле һөнәри колледжы вәкилдәре инглиз телендә республикала йәшәгән халыҡтарҙың мәҙәниәте менән таныштырҙы, шулай уҡ үҙҙәре лә Бөйөк Британияның тарихы һәм милли мәҙәниәте менән танышты.


text:
Фото:
«Мәғариф. Фән. Карьера» күргәҙмәһендә 130-ҙан ашыу уҡыу йорто ҡатнаша
Фото:
«Нефтсе» мәҙәниәт һарайында XII «Мәғариф. Фән. Карьера-2012» махсуслаштырылған күргәҙмәһе асылды. Унда республика һәм Рәсәй ҡалаларынан 130-ҙан ашыу уҡыу йорто ҡатнаша.
— Мәғариф форумының башланыуын юғары һәм урта махсус уҡыу йорттары һәм буласаҡ студенттар көтөп алды. Инновацион майҙансыҡтарҙа республика фәненең бөгөнгө торошо менән танышырға була, — тине Башҡортостан Хөкүмәте премьер-министры урынбаҫары Салауат Сәғитов. – Экспозиция географияһының йылдан йыл киңәйеүе ҡыуандыра – бөгөн форум эшендә Мәскәү, Санкт-Петербург, Түбәнге Новгород, Пермь, Екатеринбург, Златоуст, Ижевск һәм Ырымбур ҡалаларынан уҡыу йорттары ҡатнаша. Йәштәр фәне фестивале ҡаланың барлыҡ уҡыу йорттарында үткәреләсәк сараларҙы үҙ эсенә ала, уларҙа дүрт көн дауамында бөтә республиканан һәләтле балалар ҡатнашасаҡ. Форум республикабыҙ мәғарифын үҫтереү өсөн сираттағы импульс бирәсәк, тип ышанам.
«Мәғариф. Фән. Карьера-2012» күргәҙмәһендә юғары һәм урта махсус уҡыу йорттарына, шулай уҡ башҡа белем биреү учреждениеларына инеү шарттары һәм конкурс тураһында мәғлүмәт алыу ғына түгел, практик эшләнмәләр менән танышыу мөмкинлеге лә бар, шулай уҡ уҡыу йорттарында асыласаҡ яңы специальностар тураһында ла белеп була.
Конференциялар, семинарҙар, оҫталыҡ дәрестәре, презентациялар форматында ойошторолған форум эшендә 10 меңдән ашыу студент һәм уҡыусы ҡатнаша.


text:
Йыл аҙағына тиклем Башҡортостан ауыл хужалығына ярҙам итеүгә субсидиялар аласаҡ
ӨФӨ, 2014 йыл, 2 декабрь. /«Башинформ» мәғлүмәт агентлығы, Эльвира Латипова/.
Рәсәй Федерацияһы субъекттары араһында ауыл хужалығына ярҙам итеүгә дөйөм 36,3 миллиард һум күләмендә субсидиялар бүлеү тәртибе РФ Хөкүмәте бойороғо менән раҫланған.
Башҡортостан ауыл хужалығы етештереүселәренең малсылыҡты үҫтереүгә ҡыҫҡа сроклы кредиттары буйынса процент ставкаларының бер өлөшөн ҡаплауға 244,3 миллион һум, үҫемлекселекте үҫтереүгә ҡыҫҡа сроклы кредиттары буйынса 199,5 миллион һум, бәләкәй хужалыҡ формаларының оҙаҡ, урта һәм ҡыҫҡа сроклы кредиттарына 104 миллион аласаҡ.
Ауыл хужалығы етештереүселәренең сәсеүлектәрҙе страховкалау буйынса сығымдарының бер өлөшөн ҡаплауға республикаға 120,2 миллион һум, малсылыҡ өлкәһендә страховкалау буйынса 1,2 миллион бүленә.
Үҫемлекселектең айырым тармаҡтарына ярҙам күрһәтеүгә Башҡортостан 10,6 миллион һум аласаҡ, шул иҫәптән 8,3 миллион — элиталы орлоҡ алыу буйынса сығымдарҙың бер өлөшөн ҡаплауға.


text:
Рөстәм Хәмитов балаларға ҡарата хоҡуҡ боҙоуҙарҙы иҫкәртеү буйынса кәңәшмә үткәрҙе Фото: Андрей Старостин
Рөстәм Хәмитов балаларға ҡарата хоҡуҡ боҙоуҙарҙы иҫкәртеү буйынса кәңәшмә үткәрҙе
Рөстәм Хәмитов балаларға ҡарата хоҡуҡ боҙоуҙарҙы иҫкәртеү буйынса кәңәшмә үткәрҙе Фото: Андрей Старостин
ӨФӨ, 2015 йыл, 5 октябрь. /«Башинформ» мәғлүмәт агентлығы, Александр Смирнов/.
5 октябрҙә Республика йортонда Башҡортостан Башлығы Рөстәм Хәмитов балаларға ҡарата ҡылынған енәйәттәрҙе иҫкәртеүгә арналған хоҡуҡ тәртибен тәьмин итеү буйынса даими эш итеүсе координация кәңәшмәһе ултырышын үткәрҙе. Унда Башҡортостан Хөкүмәте ағзалары, министрлыҡ һәм ведомство етәкселәре, муниципалитет башлыҡтары ҡатнашты.
– Координация кәңәшмәһе эшен ҡатмарлы теманан башлайбыҙ. Өфө мәктәбенең бишенсе класс уҡыусыһын үлтереү бөтә республиканы тетрәндерҙе. Республика халҡы, ата-әсәләр бер үк һорауға яуап эҙләй: «Ни өсөн бер кем дә күрмәгән, фажиғәнән ҡотҡарып ҡалмаған?», – тине Рөстәм Хәмитов. – Бындай һорауҙарҙы тәү сиратта кешеләрҙең именлеге, балаларҙың ғүмере һәм һаулығы өсөн яуаплы хеҙмәттәргә бирергә кәрәк. Ошондай фажиғә ҡабатланмаһын өсөн мөмкин булғандың барыһын да эшләргә кәрәк.
Республика Башлығы һүҙҙәренсә, был фажиғә балаларға ҡарата енәйәтселек кимәленең ҡатмарлы булыуын күрһәтте. Мәҫәлән, йыл башынан республикала бәлиғ булмағандарға ҡарата ҡылынған ике меңдән ашыу енәйәт теркәлгән. Былтырғы ошо уҡ осор менән сағыштырғанда ошондай енәйәттәрҙең һаны артҡан. Өфөлә, Октябрьскийҙа, Сибайҙа, Әлшәй, Благовещен, Дыуан, Иглин райондарында балаларға ҡарата енәйәтселектең артыуы билдәләнгән.
Рөстәм Хәмитов халыҡ дружиналарын йәлеп итеп, урамдарҙы һәм парктарҙы, мәктәп һәм балалар баҡсалары, өҫтәмә белем биреү, башҡа социаль әһәмиәтле объекттар янындағы биләмәләрҙе патрулләү иҫкәртеү саралары булып тора тип билдәләне.
– Хәүефле урындарҙы – урман зоналарын, ташландыҡ ҡаралтыларҙы, гараждарҙы юҡ итеүгә айырыуса иғтибар итергә кәрәк. Яҡтыртыу, төҙөкләндереү буйынса саралар күреү, даими рейдтар уҙғарыу зарур, – тине Башҡортостан Башлығы.


text:
Мерида (ҡала, Венесуэла)
Мерида (исп. Mérida), рәсми исеме Сантьяго де лос Кабальерос де Мерида, исп. Santiago de los Caballeros de Mérida — Венесуэлалағы ҡала, Мерида штатының һәм Либертадор муниципалитетының башҡалаһы. Венесуэлалағы Андтарҙағы иң мөһим ҡалаларҙан береһе. Ҡала (Яңы Гранада Вицекороллеге составында) 9 Ҡарасай 1558 көнөндә нигеҙ һалынған, ул Бойондороҡһоҙлоҡ һуғышы ваҡытында бик мөһим булған.
Хәҙер Меридала яҡынса 200 мең кеше, агломерацияла яҡынса 350 000 кеше йәшәй. Ҡалаһы — көнбайыш Венесуэлалағы мөһим иҡтисади һәм мәҙәни үҙәге. Ҡалала Андтар Университеты урынлашҡан.
Шулай уҡ ҡарағыҙ[үҙгәртергә | вики-тексты үҙгәртергә]
{{|es}}


text:
Элекке "Горас" заводы урынында яңы йорттар төҙөләсәк
Өфөлә элекке тау ҡорамалдары заводы территорияһында күп ҡатлы йорттар төҙөләсәк. Ағиҙел яры буйында Дуҫлыҡ монументы эргәһендә ике бейек башня проекты әҙерләнгән.
Архитекторҙар хәбәр итеүенсә, күп ҡатлы башнялар Октябрь революцияһы, Зәки Вәлиди урамдары һәм Салауат Юлаев проспекты киҫелешендә урын аласаҡ. Яңы комплекста ижтимағи-сауҙа зонаһы һәм 50 метрлыҡ бассейны менән спорт үҙәге төҙөләсәк. Башняларҙың береһе биш йондоҙло отель буласаҡ. Ер аҫты машиналар ҡуйыу урыны ла ойоштороласаҡ.


text:
Фото:
Рөстәм Хәмитов Башҡортостан Президенты ҡарамағындағы милләт-ара татыулыҡты нығытыуға булышлыҡ итеү мәсьәләләре буйынса Советтың тәүге ултырышын үткәрҙе
Фото:
27 декабрҙә Өфөлә, Башҡортостан Президенты ҡарамағындағы милләт-ара татыулыҡты нығытыуға булышлыҡ итеү мәсьәләләре буйынса Советтың беренсе ултырышында Башҡортостан Республикаһында Милләт-ара татыулыҡты нығытыу йылын иғлан итеү тураһындағы Указды үтәү йомғаҡтары һәм Республика дәүләт милли сәйәсәте концепцияһы проекты тикшерелде. Совет составына дәүләт власы органдары, фәнни берләшмә, дини конфессиялар вәкилдәре, милли йәмәғәт ойошмалары етәкселәре инә. Ултырышты Башҡортостан Президенты Рөстәм Хәмитов алып барҙы.
— Милләт-ара татыулыҡты нығытыу мәсьәләһе Башҡортостан Республикаһында көнүҙәк түгел, күп быуаттар дауамында Башҡортостан ерендә дуҫ һәм татыу йәшәйбеҙ, — тине Рөстәм Хәмитов, ултырышты асып. — Әммә йылдың бындай исеме менән беҙҙә был мөнәсәбәттәрҙең ни тиклем яҡшы, матур булыуына иғтибарҙы йүнәлтергә теләнек. Конфликттарҙың булмауы бөтә ил өсөн өлгө булып тора. Бындай тәжрибәбеҙ мөһим, уны Рәсәйҙә лә, күрше илдәрҙә лә күрәләр. Беҙгә киләләр, ҡарайҙар, өйрәнәләр. Быйыл күп саралар үткәрҙек: конференциялар, форумдар, кәңәшмәләр, төрлө байрамдар, осрашыуҙар. Уларҙың барыһы ла яҡшы кимәлдә үтте.
Республика башлығы 2011 йыл – Башҡортостан Республикаһында милләт-ара татыулыҡты нығытыу йылы – дауамында башҡарылғандарҙа ғына эштең туҡтамауын һыҙыҡ өҫтөнә алды. Республика Президенты ҡарамағындағы милләт-ара татыулыҡты нығытыуға булышлыҡ итеү мәсьәләләре буйынса Советтың беренсе ултырышында киләсәккә милләт-ара мөнәсәбәттәрҙе үҫтереү өсөн дөйөм алымдар әҙерләнде.
Башҡортостан Республикаһында милләт-ара татыулыҡты нығытыу йылы йомғаҡтары тураһындағы доклад менән ултырышта Башҡортостан Хөкүмәте Премьер-министры Азамат Илембәтов сығыш яһаны. Республикала тәүгә булдырылған Дәүләт милли сәйәсәте концепцияһы проектын Советҡа Башҡортостан Фәндәр академияһы президенты, физика-математика фәндәре докторы Рәмил Бәхтизин тәҡдим итте. Ултырышта ҡатнашыусылар Республика дәүләт милли сәйәсәте концепцияһын тикшереүҙә әүҙем ҡатнашты һәм уны аҙағынаса әҙерләргә, Концепция проектын киң мәғлүмәт сараларында баҫтырырға, тигән ҡарарға килде. Бынан һуң Башҡортостан Президенты ҡарамағындағы милләт-ара татыулыҡты нығытыуға булышлыҡ итеү мәсьәләләре буйынса Совет был документты ҡабул итәсәк. Советтың бындай ултырыштары даими рәүештә, яҡынса кварталға бер тапҡыр үткәрелеп торасаҡ.
— Советтың булдырылыуы бик яҡшы, — тип ултырышҡа йомғаҡ яһаны Рөстәм Хәмитов. – Беҙ донъяла булған иң ҡатмарлы мәсьәләне тикшерәбеҙ. Минеңсә, милләт-ара татыулыҡ – ул ҡиммәтле һауыт, унан бер тамсы ла ситкә түгелергә тейеш түгел. Шуға күрә был мәсьәләләрҙе бөгөнгө кеүек, дуҫтарса мөхиттә, тикшерәсәкбеҙ, әммә был бәхәсте лә, киҫкен сығыштарҙы ла, тәҡдимдәр индереү кәрәклеген дә инҡар итмәй.
Республика Президенты Совет ағзаларына был өлкәлә уңыштар теләне.


text:
Өфөлә иң яҡшы автомәктәпте һайлайҙар
Ҡала үҫеше йәмәғәт фонды ярҙамында «Башҡортостан транспорт компанияһы» коммерциялашмаған партнерлығы автомобиль водителдәрен әҙерләү буйынса эшмәкәрлек алып барған учреждениелар араһында конкурс үткәрә.
Сара БР буйынса Эске эштәр министрлығының ЮХХДИ идаралығы, БР Мәғариф министрлығы ҡарамағындағы Мәғариф өлкәһендә контроль һәм күҙәтеү идаралығы, БР Сауҙа-сәнәғәт палатаһы ҡатнашлығында һәм ярҙамында үткәрелә. Уҡыу йорттарында водителдәр әҙерләү сифаты тураһында объектив мәғлүмәт алып, уны Башҡортостандың баш ҡалаһы халҡына еткереү — конкурстың төп маҡсаты.
Әйткәндәй, бындай конкурс беренсе тапҡыр ойошторола. Ул 1 — 30 октябрҙә үтәсәк. Заявкалар ҡабул ителә башлаған да инде.
Тулыраҡ мәғлүмәт — www.fondufa.ru сайтында.


text:
Фото:
«Өфө» аэропортынан сит илгә осоусы пассажирҙар һаны артты
Фото:
Былтыр «Өфө» Халыҡ-ара аэропортынан сит илдәргә юлланыусы пассажирҙар һаны артты.
«Өфө» Халыҡ-ара аэропорты” асыҡ акционерҙар йәмғиәтенән хәбәр итеүҙәренсә, 2009 йылда сит илгә осоусы бөтәһе 270 мең пассажир хеҙмәтләндерелде. Был категорияла план үтәлеше 122 процент тәшкил итте. Был 2008 йылдағынан 8,9 процентҡа күберәк. Белгестәр был фактты рәсәйҙәрҙең башлыса сит ил маршруттарын тәҡдим итеүсе турфирмалар путевкалары буйынса ял итеүгә ҡыҙыҡһыныуы артыуы менән аңлата.
«Өфө» Халыҡ-ара аэропорты аэровокзал комплексы 2009 йылда бөтәһе бер миллион 225 мең пассажирҙы хеҙмәтләндерҙе. Мәғлүмәттәрҙән күренеүенсә, был 2008 йылдағынан 124 мең пассажирға, йәғни 9,3 процентҡа кәмерәк.
Дөйөм пассажирҙар һаны кәмеүенең төп сәбәбе итеп белгестәр иҡтисади көрсөктөң оҙаҡҡа һуҙылыуын иҫәпләй.


text:
Арка
Арка —дуға рәүешендә эшләнгән стенала (тәҙрәләрҙә, ҡапҡаларҙа, ишектәрҙә) йәки терәктәр араһында уйым йәки архитектур ҡоролма. Күп осраҡта арка стенала тәҙрә, ишек уйымдары өсөн эшләнә. Эсе материал менән тултырылған аркалар ҙа осрай. Бындай аркаларҙың маҡсаты — стенаның ныҡлығын арттырыу, аҫта ятҡан ҡатламға ауырлыҡ әҙерәк төшһөн өсөн эшләнә. Архитекторҙар төҙөлөш материалдарының ныҡлығын иҫәпләй белмәгән ваҡытта уҡ, был архитектура алымы билдәле булған.
Арка төрҙәре[үҙгәртергә | вики-тексты үҙгәртергә]
Ярымтүңәрәк арка[үҙгәртергә | вики-тексты үҙгәртергә]
Ярымтүңәрәк арка — түңәрәктең яртыһы формаһындағы арка, түңәрәктең үҙәге менән арканың таяныу урына бер кимәлдә урынлаша.
Йәйә арка[үҙгәртергә | вики-тексты үҙгәртергә]
Йәйә арка – сирек түңәрәк формаһындағы арка. Боронғо Римдә бындай аркаларҙы тәҙрә уйымдарына ҡуйғандар.
Уҡ арка[үҙгәртергә | вики-тексты үҙгәртергә]
Көнсығышта аркалар ҡыҫылып, бер-береһе менән киҫешеп уҡ аркаға әйләнә.


text:
Төбәктә көслө ел сығыуы көтөлә — Ғәҙәттән тыш хәлдәр министрлығы Фото: Олег Яровиков
Төбәктә көслө ел сығыуы көтөлә — Ғәҙәттән тыш хәлдәр министрлығы
Төбәктә көслө ел сығыуы көтөлә — Ғәҙәттән тыш хәлдәр министрлығы Фото: Олег Яровиков
ӨФӨ, 2016 йыл, 8 июнь. /«Башинформ» мәғлүмәт агентлығы, Галина Бахшиева/.
Бөгөн Башҡортостанда ҡойма ямғыр, боҙ-борсаҡ яуыуы, йәшен йәшнәүе һәм елдең тиҙлеге секундына 25 метрға етеүе көтөлә, тип хәбәр итә Рәсәй Ғәҙәттән тыш хәлдәр министрлығының Башҡортостандағы баш идаралығы. Электр тапшырыу линияларының өҙөлөүе, нығытылмаған конструкцияларҙың, ағастарҙың ҡолауы, шулай уҡ М-5 һәм М-7, Р-240 трассаларында юл-транспорт ваҡиғалары булыуы ихтимал, тип иҫкәртә ҡотҡарыусылар.
Ғәҙәттән тыш хәл килеп тыуғанда «01» йәки «112» телефондары буйынса шылтыратырға мөмкин.
9 июндә көндөң аяҙлы-болотло булыуы көтөлә. Урыны менән ҡыҫҡа ваҡытлы йәшенле ямғыр, айырым райондарҙа боҙ-борсаҡ яуасаҡ. Ел төньяҡ-көнбайыштан, көнбайыштан секундына 8-13 метр тиҙлектә иҫә, айырым райондарҙа елдең секундына 15-20 метрға тиклем көсәйеүе күҙаллана. Һауа температураһы төндә — 7-12 градус, көндөҙ 16-21 градус йылы.
10 июндә республикала урыны менән ҡыҫҡа ваҡытлы ямғыр яуасаҡ. Һауа температураһы төндә 8 градустан күтәрелмәйәсәк, көндөҙ 23 градусҡаса йылы.
Иҫегеҙгә төшөрәбеҙ, 6 июндә Борай районында дауыл ҡупты, уның тиҙлеге секундына 23 метрға етте. Шабай ауылы ғәрәсәт уртаһында тороп ҡалды. Һөҙөмтәлә шәхси йорттарҙың, мәктәптең һәм клубтың ҡыйыҡтары емерелде. Бынан тыш, электр тапшырыу линиялары өҙөлдө һәм электр энергияһын биреү туҡтатылды.


text:
Төбәктең оборона предприятиеларында иҫкергән ҡоралдарҙы утилләштереү бара Фото: Үҙәк хәрби округының матбуғат хеҙмәте
Төбәктең оборона предприятиеларында иҫкергән ҡоралдарҙы утилләштереү бара
Төбәктең оборона предприятиеларында иҫкергән ҡоралдарҙы утилләштереү бара Фото: Үҙәк хәрби округының матбуғат хеҙмәте
Йыл аҙағына тиклем Үҙәк хәрби округы 80 мең тоннанан ашыу иҫкергән һуғыш ҡоралдарын һәм дарыны утилләштерәсәк.
40 мең тонна самаһы арсеналдарҙың производство ҡеүәттәрендә эшкәртеләсәк һәм 30 мең тоннанан күберәге – Дәүләт оборона заказы сиктәрендә контракт буйынса Башҡортостанда, Марий Иле Республикаһында, Сведловск өлкәһендә урынлашҡан оборона-сәнәғәт комплексы предприятиеларында, тип хәбәр иттеләр Үҙәк хәрби округының матбуғат хеҙмәтенән.
Һуғыш кәрәк-яраҡтарын утилләштереүҙең тулы циклын махсус цех эшселәре башҡарасаҡ, унда хәрби хеҙмәткәрҙәр ҡатнашмаясаҡ, тип аңлаттылар. Бөтә процесты округтың ракета-артиллерия ҡоралдары хеҙмәте белгестәре күҙәтә.
Утилләштереү продукттары металлургия һәм химия сәнәғәтенә йүнәлтелә, ҡулланыу табылмаған дары яндырыла. Әлеге ваҡытҡа утилләштереүҙең йыллыҡ планы 99 проценттан күберәккә үтәлгән. Бөтә эштәрҙе 30 ноябргә тиклем тамамларға ниәтләйҙәр.


text:
Башҡортостан Хөкүмәте алданған өлөшсөләр проблемаларын тикшерҙе
Йома көндө, 4 февралдә, Башҡортостан Хөкүмәтендә төҙөүселәрҙең күп фатирлы йорттар төҙөлөшө буйынса үҙ йөкләмәләрен үтәмәүе арҡаһында зыян күргән граждандарҙың хоҡуҡтарын һәм законлы мәнфәғәттәрен яҡлауға булышлыҡ итеү буйынса ведомство-ара комиссияһы ултырышы үтте.
Ултырышты асып, БР Хөкүмәте Премьер-министры урынбаҫары Сергей Афонин ҡатнашыусыларға алданған өлөшсөләр проблемаларын хәл итеү өсөн ҡабул ителгән саралар хаҡында хәбәр итте.
Тәү сиратта норматив-хоҡуҡи базаны көйләү эше алып барыла. Республика кимәлендә төҙөлөшкә аҡса һалыусыларҙың хоҡуҡтарын яҡлауға нигеҙ булып торасаҡ закон ҡабул ителәсәк, уның проекты әҙерләнгән һәм Хөкүмәт менән 27 ғинуарҙа парламентҡа тикшереүгә тәҡдим ителгән.
Вице-премьер республика Президенты Рөстәм Хәмитовтың ҡушыуы буйынса проблемалы объекттарҙың йыйылма исемлеген булдырыу тәртибе билдәләнеүе хаҡында әйтеп үтте.
– Оҙаҡ төҙөлөүсе йорттарҙы реестрға индереү уларға рәсми рәүештә «проблемалы йорт» статусын биреү һәм төҙөлөштө тамамлауға артабан булышлыҡ итеү өсөн кәрәк, — тип билдәләне ул. – БР Дәүләт төҙөлөш күҙәтеү инспекцияһына ике аҙна эсендә комиссияға исемлеккә индерелергә тейешле йорттар тураһында тулы мәғлүмәт тапшырырға кәрәк.
БР Хөкүмәтенең матбуғат хеҙмәтенән хәбәр итеүҙәренсә, республикала өлөшсөләрҙең хоҡуҡтары боҙолоу осраҡтары күҙәтелгән ошондай 25 йорт бар. Ултырышта иң ҡатмарлы алты объектҡа ҡағылышлы хәл тикшерелде. Яҡтарҙың: өлөшсөләрҙең, төҙөүселәр, урындағы хакимиәт, хоҡуҡ һаҡлау органдары вәкилдәренең фекерҙәре һәм һығымталары тыңланды.
Ултырыш аҙағында Сергей Афонин, өлөшсөләрҙең проблемаларын законға ярашлы этаплап ҡарау республика Президенты тарафынан билдәләнгән ваҡыт эсендә барлыҡ эштәрҙе тормошҡа ашырыу мөмкинлеген бирә, тип билдәләне.


text:
Башҡортостанда итле һәм ҡатнаш тоҡом малы 73 мең башҡа артҡан
Итле һәм ҡатнаш тоҡом малы уҙған йылда респуликала 73 мең башҡа артҡан. Ауыл хужалығы предприятиеларында һәм крәҫтиән-фермер хужалығында итле һәм ҡатнаш тоҡом малының иҫәбе 2008 йылда 6 мең булған, шул иҫәптән һыйырҙар – 2,5 мең, ә 2009 йылда мал башы 79 меңгә еткән, шул иҫәптән һыйырҙар – 21 мең. Был һандар ошо көндәрҙә Стәрлетамаҡ районында үткән итле малсылыҡ тармағын үҫтереү буйынса республика кәңәшмәһендә әйтелде. Унда БР Хөкүмәте Премьер-министрының беренсе урынбаҫары, БР Ауыл хужалығы министры Шамил Вахитов ҡатнашты.
2009-2012 йылдарға иҫәпләнгән итле малсылыҡ үҫеше буйынса республика программаларын ғәмәлгә ашырыу нигеҙендә тармаҡ үҫешендә ошондай күрһәткестәргә өлгәшелгән. Был программа сараларын үтәү сиктәрендә итле малсылыҡ менән Башҡортостандың 41 районы ныҡлы шөғөлләнә башлаған. 2008 йылда был йүнәлештә 15 район ғына эшләй ине. Итле малсылыҡ Стәрлетамаҡ, Мәләүез, Көйөргәҙе, Учалы, Туймазы райондарында һәйбәт үҫешә.
Республика 2007-2010 йылдарға иҫәпләнгән муниципаль райондарҙа малсылыҡ тармағын үҫтереү дәүләт программаһында әүҙем ҡатнаша. Уның нигеҙендә РФ Ауыл хужалығы министрлығы менән БР Хөкүмәте араһындағы Килешеүгә ҡул ҡуйылған. Буш торған малсылыҡ биналарын мал һәм ҡош-ҡорт менән тултырыу, шулай уҡ яраҡһыҙ һәм авария хәлендәге биналарҙы һүтеү программаның төп йүнәлештәренән һанала. Был программа буйынса төп күрһәткестәрҙең барыһы ла 2009 йылда үтәлгән.
БР Ауыл хужалығы министрлығының матбуғат хеҙмәтенән хәбәр итеүҙәренсә, 2009 йылда республикала итле малсылыҡты үҫтереүгә ике бюджеттан да 517,7 миллион һум аҡса күсерелгән.
Мал һатып алыуға киткән сығымдарҙы федераль һәм республика бюджетынан өлөшләтә ҡаплауҙы белгестәр итле малсылыҡ тармағы үҫешен арттырыуға өҫтәмә сара, тип билдәләй. БР Минсельхозының малсылыҡты интенсификациялау бүлеге начальнигы Хәйбулла Ғәлин һөйләүенсә, итле тоҡомһоҙ мал һатып алыу субсидияланған. Ошоноң арҡаһында ауыл хужалығы предприятиелары һәм фермерҙар лизингы һәм тура һатып алыу буйынса мал иҫәбен күпкә арттырырға өлгәшкән.
Кәңәшмәлә ҡатнашыусылар — начальниктар, ауыл хужалығы идаралығы (бүлектәре) баш зоотехниктары, ҡайһы бер хаужалыҡ етәкселәре, шулай уҡ БР Ауыл хужалығы министрлығы белгестәре һәм ведомствоға ҡараған ойошмалар етәкселәре итле малсылыҡ үҫеше буйынса бай тәжрибәһе булған Стәрлетамаҡ районы хужалыҡтарын ҡараны.
Стәрлетамаҡ районындағы һәр хужалыҡта тиерлек һимертеү төркөмдәре бар, мал аҫрауҙың һәр төрлө технологиялары ҡулланыла. Шуға ла уларҙа тәүлегенә уртаса артым 673 грамға етә (республика буйынса – 497 г), ә һуғымға ебәрелгән малдың уртаса ауырлығы 451 кг тарта (БР буйынса – 333 кг).
Малсыларға 2010 йылға яңы маҡсаттар билдәләнде. Артабан да мал һатып алыу, һимертеү төркөмдәрен ойоштороу, тоҡом репродукторҙарын булдырыу, хисаплауҙың автоматлаштырылған системаһын индереү планлаштырыла, герефорд тоҡомло итле һыйыр малын үрсетеү буйынса тоҡомсолоҡ хужалыҡтарын ойоштороу ҙа күҙаллана.


text:
Башҡортостанда талпан энцефалиты менән зарарланыуҙың икенсе осрағы теркәлде
Республикала быйыл вируслы талпан энцефалиты менән ауырыуҙың икенсе осрағы теркәлде. Әүәлерәк был диагноз Бөрйән районы кешеһенә ҡуйылғайны. Үткән аҙнала республиканың тағы бер гражданы, был юлы Учалы районынан, талпан энцефалиты менән сирләне.
Апрель башынан алып республиканың дауалау-профилактика учреждениеларына талпан тешләүҙән зыян күргән 10047 граждан мөрәжәғәт иткән, шуларҙың 27,8 проценты – балалар. Былтыр был датаға ҡарата 6196 зыян күреүсе теркәлгәйне. Мөрәжәғәт иткәндәрҙең 24 проценты, шул иҫәптән балаларҙың 62 проценты иммуноглобулин профилактикаһын алған.
«Башҡортостан Республикаһында гигиена һәм эпидемиология үҙәге» федераль дәүләт һаулыҡ һаҡлау учреждениеһы лабораторияһы 4373 талпанды тикшергән, шуларҙың 314-енең хәүефле вирус менән зарарланған булыуы асыҡланған.


text:
Автор: Муртаева Кунсылу Фазыльяновна, МАДОУ "ЦРР - детский сад «Айыукай» г. Баймак Республика Башкортостан
Маҡсат: -Ҡояш системаһы тураһында башланғыс белем биреү. Ер, Ҡояш һәм башҡа планеталарға ҡыҙыҡһыныу, иғтибар тәрбиәләү. Балаларҙың аң-зиһенен, күҙаллауын, фекрләүен һәм телмәрен үҫтереү.
-
Һыуҙың тәбиғәттә, кешеләрҙеңкөнкүр
ешендә булған әһәмиәтле һәм уның бөтә Ер шарындағы тереклектең йәшәү сығанағы булыуы тураһында төшөнсәне камиллаштырыу. Һыу менән эксперименталь практик эштәр, тәжрибәләр, күҙәтеүҙәр аша кәрәкле һығымталар яһау, уның төрлө сифатҡа эйә булыуын үҙҙәренең күҙәтеүҙәре , сағыштырыуҙары аша төрлө нәтижәле һәм үҙенсәлеклә һығымта яһарға өйрәтеүҙе дауам итеү. Һыуға ҡарата һаҡсыл ҡараш тәрбиәләү.
Дәрес барышы: - Балалар, йомаҡты сисегеҙ әле.
-Күктән килде, ергә китте ( ямғыр).
Фонояҙма – ямғыр яуыуы.
- Балалар, ямғыр яуғас, тып-тып тамсылыр тамды, бер, ике, өс.... һанап бөтөрлөк түгел. Тамсылар бер-береһе менән һөйләште. Бер тамсы: “Эх, бер урында торорға яратмайым, сәйәхәт итергә яратам”- тине. Бына ошо сәйә!хәт итеүсе тамсы беҙгә ҡунаҡҡа килде. (Ҙур тамсы һүрәте эленә).
-Балалар, әйҙәгеҙ ошо сәйәхәт итеүсе тамсы менән беҙҙә сәйәхәт итеп алайыҡ.
Алтын ҡояш, һаумы!
Зәңгәр һауа,һаумы!
Шаян елкәй,һаумы!
Кескә имән, һаумы!
Беҙ йәшәйбеҙ бер ерҙә
Сәләмләйбеҙ һеҙҙе лә!
Әйҙәгеҙ,Ҡояш системаһының картаһы менән танышайыҡ.
-Картаның уртаһында нимә тора?
-Ҡояш нимә ул? Ҡояш ул ҙур шар-йондоҙ.
-Эйе, ҡояш ул ҙур түңәрәк йондоҙ, ул Ергә башҡа йондоҙҙарга ҡараганда ла яҡыныраҡ урынлашҡан. Ул ҡыҙған шар, унан бик күп йылылыҡ һәм яҡтылыҡ килә.
-Беҙ ҡояшҡа ҡарай алабыҙмы?
- Ул шундай сағыу, шуға тура ҡарап булмай, күҙ сағыла.
-Балалар беҙ ҡайҙа йәшәйбеҙ?
- Ерҙә, беҙҙең планетабыҙ Ер.
- Беҙҙең Ер шары Ҡояш тирәләй әйләнә.
- Балалар Ҡояш янында ниндәй планеталар бар. Венера, Меркурий, Марс,Ер.
- Ҡайһы планета Ҡояштан йылылыҡ күберәк ала. Меркурий, Венера, Ер.Ҡалғандары Марс, Плутон, Уран әҙерәк.
-Бөтә планеталар ҙа Ҡояш тирәләй әйләнә.
- Ер планетаһының макты нимә ул?( Глобус күрһәтеү).
- Балалар , Ер –тере планета. Ерҙә йәшәү бар, сөнки унда кешеләр, хайуандар, үҫемлектәр һ.б. тереклектәр йәшәй. Ер планетаһында һыу, һауа, йылылыҡ бар, был шарттар бөтә тереклек өсөн булдырылған. Ер кешеләрҙең өйө. Балалар, беҙҙең Еребеҙ иң матуры!
-Ерҙә ниндәй полюстар бар? Төнъяҡ, көнъяҡ.
- Нисә материк бар? Алты. (Глобусҡа ҡарау.) Америка , Евразия,Австрали
Глобус һәм лампа менән тәжрибә.
-
Ни өсөн Ерҙә көн менән төн алышына? Балалар, хәҙер беҙ шуны тикшерәбеҙ, ҡарайбыҙ, күҙәтәбеҙ.
Хәрәкәтле уйын. Ҡояш һәм планеталар.
-Балалар, әйҙәгеҙ тағын бер мәртәбә глобусҡа ҡарайыҡ. Унда ниндәй төҫтәр күберәк? Күк төҫ.
- Күк төҫ менән нимә билдәләнгән?
Океан, диңгеҙ, йылғалар, шишмәләр. Бөгөн беҙ һеҙҙең менән һыуҙың төрлө тылсым көсөнә эйә булыуы тураһында һөйләшәсәкбеҙ. Сәйәхәт итеүсе тамсыға ла был бик ҡыҙыҡлы булыр тип уйлайым.
-
Кешеләргә һыу ни өсөн кәрәк? Йыуынырға, эсергә, ашарға бешерергә.
-
Беҙҙең тәнебеҙҙә һыу бармы икән? Тикшерәбеҙ- бармаҡтарыбыҙҙы телебеҙгә тейҙерәбеҙ.Нимә эшләне?Еүешләнде
, һыуланды.
-
Беҙ илаганда күҙҙәребеҙҙән йәштәр тама, оҙаҡ илаһаҡ танауҙанда ағып китә.
-
Ә өйҙә, йәки төркөмдә эҫе булһа беҙ нимә эшләйбеҙ? Беҙ тирләйбеҙ. Тимәк, беҙҙең дә тәнебеҙҙә һыу бар.
-
Үҫемлектәрҙең дә һыуы буламы икән, тикшереп ҡарайыҡ әле? Япраҡты ҡулда йомарлап, таушалдырайыҡ еүешлек барлыҡҡа килде.
-
Емеш-еләктең да һыуҙары бар, беҙ уларһы һығып һут эшләйбеҙ. Һәм беҙ ул һуттарҙы бик яратабыҙ. Шулай итеп үҫемлектәрҙә, емеш-еләктәрҙә лә һыу була икән.
-
Йылғала ла, крандарҙа ла, күлдәрҙә лә һыу юҡ тип күҙ алдына килтерәйек. Нимә булыр икән? Кешеләр, хайуандар һыуһыҙ сарсап бөтөрҙәр ине, ә ағастар, үләндәр, сәскәләр һыуһыҙ китеп бөтөрҙәр ине.
-
Һыуҙы Кеше эсеү, аш әҙерләү өсөн генә түгел, йыуыныу, өйҙәрҙе таҙа тотоу өсөн файҙалана. Йәшелсә, емеш-еләк, үҫемлектәр өсөн дә һыу бик кәрәк, бына ниндәй икән ул һыу. Тимәк, һыу бөтә тереклектең йәшәу сығанағы!
-
Балалар, әйҙәгеҙ сәйәхәт итеүсе тамсыға төрлө тәжрибәләр үткәреп күрһәтәйек.
Һыу үтә күренүсән.
-
Ҡалаҡты ошо стакандағы һыуға һалайыҡ. Ҡалаҡ һыуҙа күренәме икән? Тимәк һыу үтә күренеүсән.
Һыу төҫһөҙ.
-
Һыу ниндәй төҫтә?
Стаканлы һыу эргәһендә төҫлө ҡағыҙҙар ята, сағыштырабыҙ. Һыуҙың төҫө юҡ, ул төҫһөҙ. Буяу һалһаҡ төҫөн үҙгәртә.
Һыуҙың еҫе юҡ.
-
Һыуҙың еҫен еҫкәп ҡарайыҡ. Һыуҙың еҫе юҡ.
Һыуҙың тәме юҡ.
-Һыу иретеүсе. Шәкәр, тоҙ һалып болғатабыҙ. Шәкәр , тоҙ ҡайҙа булды? Ирене. Ул иретеүсе. Шулай итеп балалар беҙ һыу тураһында бик күп нәмәлар белдек.
Хәҙер мин һеҙгә һыу тураһында бәләкәй генә әкитәт һөйләйем. Схема буйынса һөйләү.
Борон-борон заманда тамсы йәшәгән ти. Тамсыға бер үҙенә күңелһеҙ булып киткәндә, ул донъя күрергә тип сығып киткән. Барған-барған да, иптәш тамсыларын табып бергәләп гөрләүек булып ағып киткәндәр. Шунан барып йылғаға ҡушылғандар. Төнөн тамсы томанға әйләнеп, өҫкә күтәрелгән, ә иртәнсәк ҡояш йылытҡас, ул болотҡа әйләнгән. Өҫтә һыуыҡ, һалҡын булғас, ул ямғыр булып кире әйләнеп ҡайтҡан. Ҡыш еткәс ул ҡар бөртөктәре булып ергә төшә икән. Ҡар, ямғыр яуыуы ошо була икән. Һәм ошо һыу әйләнеше тип атала.
Балалар схема буйынса һөйләй.
Дәрескә йомғаҡ яһау.
Поделиться:


text:
Башҡортостанда ҡар яуыуы, көслө ел сығыуы һәм боҙлауыҡ булыуы көтөлә
Башҡортостанда 26 мартта һәм 27 мартта төндә ҡар яуыуы, секундына 15-20 метр тиҙлектәге ел сығыуы, боҙлауыҡ булыуы көтөлә, тип хәбәр иттеләр Рәсәй Гидрометеорология үҙәгенән.
Синоптиктар фаразлауынса, яуым-төшөм республикала аҙна аҙағына ғына туҡтаясаҡ. Аҙнаның тәүге ике көнө сағыштырмаса йылы була: көндөҙ — нуль градус тирәһе, төндә — минус 5-7 градус. 24 мартта төбәктә төндә — 10 градусҡа тиклем, 28 мартта 13 градусҡа тиклем һыуытасаҡ. Алдағы көндәрҙә һауа температураһының тағы ла түбәнәйеүе көтөлә: ҡайһы бер райондарҙа термометр бағанаһы төндә минус 15-16 градусҡа тиклем түбәнәйәсәк.


text:
Өҙәрем юл осоронда ауыр автотранспорт хәрәкәте сикләнә
Автомобиль юлдарын һәм уларҙағы яһалма ҡоролмаларҙы һаҡлау маҡсатында яҙғы юл өҙөклөгө осоронда дөйөм файҙаланыуҙағы юлдар буйлап ауыр йөклө транспорт саралары хәрәкәтен сикләү индерелә. Быйыл сикләүҙәр 1 апрелдән 5 майға тиклем осорҙа ғәмәлдә буласаҡ.
БР Хөкүмәтенең 2010 йылдың 11 мартындағы 197-се бойороғона ярашлы, төбәк һәм муниципаль-ара әһәмиәттәге автомобиль юлдары буйлап 11 тоннанан ашыу ауырлыҡтағы транспорт сараларының хәрәкәте сикләнә. Аҙыҡ-түлек тауарҙары, пассажирҙар, орлоҡ фонды, ашламалар һәм почта йөктәре ташыусы транспорт сараларына ғына йөрөү рөхсәт ителә.


text:
Башгидромет республикалағы һауа торошо буйынса сайт әҙерләй
Башҡортостандың гидрометеорология һәм тирә-яҡ мөхит мониторингы буйынса идаралығында үҙҙәренең сайтын булдырыу өҫтөндә эшләйҙәр. Ул тулыһынса республикалағы метеопрогноздарға арналасаҡ. Идаралыҡтың һауа торошона күҙәтеү бүлеге начальнигы урынбаҫары Людмила Вафина әйтеүенсә, сайт ҡулланыусылар иғтибарына йыл аҙағында тәҡдим ителәсәк.
— Был артыҡ деталдәрһеҙ, дөйөм ҡулланылыштағы күҙәтеү, алдағы өс көнгә метеосводка буласаҡ. Икенсе төрлө әйткәндә, оҙайлы ваҡытҡа иҫәпләнгән, күп ваҡыт үҙен аҡламаған күҙаллауҙар булмаясаҡ. Ҡағиҙә булараҡ, оҙайлы сроклы прогноздар ҙур территорияларға ҡарата ғына бирелә. Беҙ иһә тикшерелгән һәм үҙебеҙҙең республикаға ғына хас мәғлүмәтте бирәсәкбеҙ, — ти Людмила Вафина.


text:
Республика журналистары һәм музей хеҙмәткәрҙәре Волга буйы федераль округының «Еңеү» проектында ҡатнаша ала
ӨФӨ, 2015 йыл, 10 февраль. /«Башинформ» мәғлүмәт агентлығы, Арина Рәхимҡолова/.
Башҡортостан журналистары һәм музей хеҙмәткәрҙәре Волга буйы федераль округының Бөйөк Ватан һуғышында Еңеүҙең 70 йыллығын байрам итеү айҡанлы ойошторолған «Еңеү» проектында ҡатнашыу мөмкинлегенә эйә. Был акция йәштәрҙә илһөйәрлек тәрбиәләүгә, патриотизм темаһын яҡтыртыуҙың яңы формаларын әүҙемләштереүгә йүнәлтелгән.
Башҡортостандың Матбуғат һәм киң мәғлүмәт саралары агентлығының матбуғат хеҙмәтенән хәбәр итеүҙәренсә, «Еңеү» проекты «Иң яҡшы музей экспозициялары», «Иң яҡшы хәрби-патриотик клубтар», «Иң яҡшы журналист эштәре» конкурстарын үҙ эсенә алған бер нисә проектты берләштерә. Тәүге номинацияла төбәк, ҡала һәм ауыл, мәктәп музейҙары ҡатнаша ала. Журналистарҙан хәрби-патриотик темаға ҡағылышлы эштәр ҡабул ителә.
— Конкурс комиссияһында Йәмәғәт советы ағзалары буласаҡ. Беҙ ошо конкурстарҙы грант нигеҙендә үткәрәсәкбеҙ, иң яҡшыларҙы билдәләйәсәкбеҙ, — ип аңлатты Рәсәй Президентының Волга буйы федераль округындағы тулы хоҡуҡлы вәкиле Михаил Бабич.
Конкурс тураһында положение менән тулы хоҡуҡлы вәкилдең сайтында танышырға була. Бәйгелә ҡатнашыу өсөн ғаризаларҙы 16 февралдән 5 апрелгә тиклем Башҡортостан Республикаһы буйынса Баш федераль инспектор аппаратына ебәрергә кәрәк. Электрон почта: ismagilova.aa@bashkortostan.ru. Белешмә өсөн телефон: (347) 280-84-93.


text:
Мортаза Рәхимов Баден-Вюртемберг халҡының ҡайғыһын уртаҡлашты
Башҡортостан Республикаһы Президенты Мортаза Рәхимов Баден-Вюртемберг федераль ере (Германия) Премьер-министры Гюнтер Х. Этингерға Винненден ҡалаһындағы фажиғәгә бәйле ҡайғы уртаҡлашып телеграмма ебәрҙе. Телеграммала шулай тиелә:
"Хөрмәтле Гюнтер Х. Этингер әфәнде!
Винненден ҡалаһындағы фажиғә, уның күп кеше ғүмеренең өҙөлөүенә килтереүе тураһындағы хәбәрҙе Башҡортостанда тәрән ҡайғы менән ҡабул иттек.
Баден-Вюртембергтың барлыҡ халҡының, зыян күреүселәрҙең туғандарының һәм яҡындарының ауыр ҡайғыһын уртаҡлашабыҙ.
Башҡортостан Республикаһы Президенты М. Рәхимов".


text:
Фото:
Башҡортостанда полиция хеҙмәткәрҙәре өсөн госпиталь асылды
Фото:
Өфөлә БР буйынса Эске эштәр министрлығы медик-санитар часы госпиталенең яңы дауалау корпусы асылды. Уны асыу тантанаһында Башҡортостан Президенты Рөстәм Хәмитов һәм Рәсәй эске эштәр министры урынбаҫары Игорь Алешин ҡатнашты.
Корпус бер йылдан да әҙерәк ваҡытта төҙөлдө. 2010 йылдың 21 июлендә, ошолай уҡ Рөстәм Хәмитов менән Игорь Алешин алдында, төҙөләсәк бина нигеҙендә киләсәк быуынға мөрәжәғәт һалынған капсула ҡалдырылды. Капсуланы Бөйөк Ватан һуғышы ветераны, отставкалағы эске хеҙмәт полковнигы Миҙхәт Хәсәнов һалды.
Республика бюджетынан корпус төҙөлөшөнә дөйөм алғанда 85 миллион һум бүленде. Бынан тыш, 13,4 миллион һум бағыусылар средстволары йәлеп ителде, улар медицина ҡорамалдарын һатып алыуға тотонолдо. Корпус биналарының майҙаны — 2780 квадрат метр.
— Корпус БР буйынса Эске эштәр министрлығына һәм бында һаулыҡтарын нығытасаҡ ветерандарға яҡшы бүләк булыр, тип уйлайым, — тине Рөстәм Хәмитов.
Башҡортостан Президенты әйтеүенсә, республика етәкселеге бындай проекттарҙы тормошҡа ашырыуға средстволар бүлеп, киләсәктә лә хоҡуҡ һаҡлау органдары хеҙмәткәрҙәренә ярҙам итәсәк.
Игорь Алешин, бөгөнгө көнгә тиклем Башҡортостанда Эске эштәр министрлығы хеҙмәткәрҙәренә Рәсәй буйынса иң аҙ койка-урындар тура килә ине, тип билдәләне. Яңы корпус асылыуы был проблеманы хәл итте. Яңы госпиталдә көс структураларының 75 мең хеҙмәткәре һәм уларҙың ғаилә ағзалары һаулығын нығыта аласаҡ. Бында полицейскийҙар ғына түгел, элек Эске эштәр министрлығы структураһына ингән хеҙмәттәр, мәҫәлән, Ғәҙәттән тыш хәлдәр министрлығы системаһы тураһында ла һүҙ бара.
— Был бинаның сафҡа индерелеүе арҡаһында беҙ ҡыҙыу нөктәләрҙә хеҙмәт иткәндәргә лә реабилитация үтеү мөмкинлеген бер нисә тапҡырға арттыра алабыҙ, — тине Игорь Алешин.
Рөстәм Хәмитов менән Игорь Алешин интенсив терапия, кардиология, гастроэнтерология палаталарын, клиник-диагностикалау лабораторияһын, госпиталдең аш бүлмәһен һәм башҡа биналарын ҡараны. Иң аҙаҡтан Рәсәй эске эштәр министы урынбаҫары корпус төҙөүҙә күрһәткән ярҙамы өсөн Рөстәм Хәмитовҡа рәхмәт әйтте.
— Был республика Президенты һүҙҙәренең эше менән бер булыуына сағыу миҫал, — тине Игорь Алешин.


text:
Өфөнөң иң яҡшы йәш модельерҙары туҡыма һәм теген машиналары менән бүләкләнәсәк
Бөгөн Өфөлә, 15 сәғәттә, йыл һайын үткәрелеүсе «Евро-Өфө-Азия» форумы асыласаҡ. Ул «Нефтсе» мәҙәниәт һарайының өсөнсө ҡатында үтәсәк.
— Дөйөм алғанда «Евро-Өфө-Азия-2011» мода форумында 30 кеше ҡатнашасаҡ. Уларҙың күпселеге – ателье хеҙмәткәрҙәре йәки шәхси эшҡыуарҙар. Бынан тыш, конкурсҡа үҙ эштәрен Өфө дәүләт иҡтисад һәм сервис академияһын тамамлаусылар, шулай уҡ 38-се һөнәри лицей уҡыусылары һәм педагогтары тәҡдим итәсәк, — тип хәбәр итте «Башинформ» агентлығына Өфө ҡалаһы хакимиәтенең хеҙмәтләндереүҙәрҙе координациялау һәм көйләү бүлеге начальнигы Ольга Завьялова.
Форумды ойоштороусылар булып Өфө хакимиәте һәм Башҡортостан күргәҙмә компанияһы сығыш яһаны.
— Конкурста ҡатнашыусыларҙың барыһы ла кубок, мода форумы логотибы төшөрөлгән сәғәт, шулай уҡ туҡыма алыуға сертификат аласаҡ. Өс иң яҡшы коллекция авторына килгәндә, алда әйтеп үтелгән бүләктәрҙән тыш, уларға профессиональ техника алыу өсөн ун, һигеҙ һәм алты мең һумға сертификаттар тапшырыласаҡ, — тип һөйләне Ольга Завьялова.
Шулай уҡ бөгөн «Евро-Өфө-Азия-2011» мода форумы сиктәрендә журналистар өсөн «Мода тураһында репортаж» конкурсына йомғаҡ яһаласаҡ. Был бәйге мода форумы тарихында тәүгә үткәрелә. Унда мода, модельерҙар, мода тенденциялары, беҙҙең республикала етештерелгән модалы кейем коллекциялары тураһындағы материалдар авторҙары ҡатнаша. Был конкурста еңеүселәргә лә ойоштороусыларҙан ҡиммәтле бүләктәр тапшырыласаҡ.


text:
Киләһе аҙнала төбәккә ысын яҙ киләсәк
Йәкшәмбегә, 13 апрелгә, Башҡортостанда көндөҙ плюс биш-ете градусҡа тиклем йылытасаҡ. Шул ваҡытҡа тиклем республикала, төндә минус 10 градусҡа тиклем һәм көндөҙ плюс өс градустан юғары булмаған һауа температураһы менән, һыуыҡ һауа-торошо һаҡланасаҡ, тип хәбәр итә Рәсәй Гидрометеология үҙәге.
Шишәмбенән, 15 апрелдән, алып төндә һауа температураһы ниһәйәт нуль билдәһен уҙып бер-ике градусҡа етәсәк. Синоптиктар күҙаллауҙарынса, киләһе аҙнаның тәүге өс көнөндә көндөҙ һауа температураһы плюс 9-11 градус тәшкил итәсәк. Яуым төшөм был көндәрҙә, 15 апрелдән тыш, көтөлмәй. Был көндө төбәктә бер аҙ ямғыр яуыуы ихтимал.


text:
Янғын сәбәптәре билдәле түгел
Республика президенты хоҡуҡ һаҡлау органдарына Йоматау аграр техникумы ятағындағы янғын сәбәптәрен асыҡларға, урындағы хакимиәттәргә ятаҡта йәшәүселәрҙе икенсе урынға күсереү буйынса саралар күрергә ҡушты.
“Студенттарға, уларҙың яҡындарына һәм туғандарына, уҡытыусыларға табиптар һәм психологтар ярҙамы кәрәк булыуы ихтимал. Һаулыҡ һаҡлау һәм мәғариф министрлыҡтарына быға айырыуса иғтибар итергә кәрәк”, тине хөкүмәт премьер-министры. Раил Сарбаев белдереүенсә, шаршамбы студенттарҙың ата- әсәләре менән йыйылыш үткәреләсәк.
Техникумда уҡыусыларҙың барыһы ла йәшәгән урындарына яҡын урынлашҡан уҡыу йорттарында белем алыуын дауам итәсәк. “Һәр кем һайлаған һөнәре буйынса белем алырға тейеш”, тигән Раил Сарбаев.


text:
Рөстәм Хәмитов «Берҙәм Рәсәй» партияһының төбәк бүлексәһе конференцияһында сығыш яһаныФото: Олег Яровиков
Рөстәм Хәмитов «Берҙәм Рәсәй» партияһының төбәк бүлексәһе конференцияһында сығыш яһаны
Рөстәм Хәмитов «Берҙәм Рәсәй» партияһының төбәк бүлексәһе конференцияһында сығыш яһаныФото: Олег Яровиков
ӨФӨ, 2016 йыл, 27 сентябрь. /«Башинформ» мәғлүмәт агентлығы, Александр Смирнов/.
26 сентябрҙә республиканың Дәүләт Йыйылышы – Ҡоролтай йортонда Башҡортостан Башлығы Рөстәм Хәмитов «Берҙәм Рәсәй» партияһының төбәк бүлексәһе конференцияһында сығыш яһаны.
Рәсәй Дәүләт Думаһына һәм урындағы үҙидараның вәкиллекле органдарына һайлау йомғаҡтары буйынса депутат корпусының яңы составына 1 800 халыҡ һайланыусыһы инде, тип билдәләне ул. Ил парламентында республика мәнфәғәттәрен 15 депутат яҡлай, уларҙың 11-е – «Берҙәм Рәсәй» партияһынан. Төбәк етәксеһе яңы һайланған депутаттарҙы еңеүҙәре менән ҡотланы һәм Башҡортостан халҡына рәхмәт белдерҙе.
– Үткән һайлау кампанияһы барышын һәм һөҙөмтәләрен сағылдырған бер нисә мәлде билдәләп үтәм. Тәү сиратта һайлауға килеү күрһәткесенең юғары булыуы. Берҙәм тауыш биреү көнөндә республикала бөтәһе 2,1 миллиондан ашыу кеше ҡатнашҡан. Был – республика һайлаусыларының 70 проценты самаһы, – тине Рөстәм Хәмитов. – Икенсенән, һайлауҙар тыныс шарттарҙа үтте. Шау-шыуҙар, яһалма ҡаршылыҡтар булманы. Бөтә кандидаттар ҙа һынауҙарҙы лайыҡлы үтте, тип иҫәпләйем. Өсөнсөнән, бөтә участкаларҙа һәм биләмәләрҙә асыҡ һәм конкурентлы көрәш алып барылды. Депутатлыҡҡа кандидаттарҙың барыһы ла үҙ фекерен әйтә алды, агитация кампанияларын үткәрҙе. Шуға күрә һайлау конкурентлы көрәш шарттарында уҙҙы.
Республика Башлығы халыҡ һайланыусылары алдында торған бурыстарҙы билдәләне һәм һайлаусыларҙың наказдарын ғәмәлгә ашырыу, ил парламентына үтмәгән партия вәкилдәре менән бәйләнеш булдырыу кәрәклеген һыҙыҡ өҫтөнә алды.
– Идея-сәйәси платформаларҙың, теге йәки был мәсьәләләрҙе хәл итеү алымдарының айырмалығына ҡарамаҫтан, һәммәбеҙҙең дә маҡсаты бер – халыҡтың именлеге, Рәсәйҙең, Башҡортостандың сәскә атыуы. Барыбыҙ ҙа илебеҙҙең, республикабыҙҙың патриоты, – тип билдәләне Рөстәм Хәмитов. – Һайлауҙар артта ҡалды. Хәҙер иң мөһиме – беҙгә күрһәтелгән ышанысты аҡлау. Кандидаттарыбыҙ республиканың һәр тораҡ пунктында тиерлек булды. Уларҙы тиҫтәләрсә, йөҙҙәрсә мең кеше күрҙе. Депутаттарҙың ҡулында – йөҙҙәрсә наказ. Мөһим темаларҙы һайлап алып, уларҙы тормошҡа ашыра башларға кәрәк.
Республика етәксеһе депутаттарҙың йыллыҡ отчет формаһын әҙерләргә тәҡдим итте һәм һайланыусыларға эштәрендә уңыштар теләне.


text:
Беҙҙең телекомпания иғлан иткән Алтын бишек конкурсы дауам итә
Беҙҙең телекомпания иғлан иткән Алтын бишек конкурсы дауам итә.
Уға Көйөргәҙе районы Илкәнәй ауылы ла ҡушыла. Кем еңер? Быны телевизор ҡараусылар смс тауыш биреү юлы менән хәл итәсәк. Хәйерле иртә, республика тапшырыуын, яңылыҡтар сығарылыштарын ҡарап барығыҙ. “Үлгәндәргә хөрмәт бөтһә, тереләргә лә һан ҡалмай”, тигән боронғолар. Ошо әйтемде иҫтә тотоп, Көйөргәҙе районының Илкәнәй ауылы халҡы әүлиәләре ерләнгән зыяратты иғтибарһыҙ ҡалдырмай.„Туғандарҙың ҡәберен тәрбиәләү — изге бурысыбыҙ”, — ти илкәнәйҙәр. Үҙ заманында халыҡҡа рухи тәрбиә биреүсе, алдынғы ҡарашлыларҙың береһе Ғиләжетдин ишан булған. Халыҡ уны ҡәҙерләп иҫкә ала. Илкәнәй ауылы халҡы элек — электән берҙәмлеге, татыулығы менән айырылып торған. Белгән – өйрәтә, белмәгән — өйрәнә, тигәндәй был төйәктә өлкәненән кесеһенә тиклем ҡул эшенә маһир. Ауылда иң олоһо булған – Хөбәйҙә Әхтәмова туғыҙынсы тиҫтәһен ҡыуып барһа ла ырғаҡ менән бәйләүҙә миңә еткәндәр юҡ, тип шаярта. Егәрленең ҡулы етәү, тип халыҡта юҡҡа әйтмәйҙәр. Тап ошондай уңғандар төйәге Илкәнәй. Шундайҙарҙың береһе — Фаягөл һәм Исмәғил Хәйруллиндар ғаиләһе. Урам тултырып ҡош-ҡорт аҫырай, мал тота улар. Исмәғил ағай кеүектәрҙе – алтын ҡуллы тип йөрөтәләр халыҡта. Тиҫтә йыл ғүмерен урман хужалығына бағышлаһа ла, яратҡан шөғөлдәренә лә ваҡыт таба.Рәсәй телевидение һәм радиотапшырыуҙар селтәре йәмғиәте – беҙҙең тапшырыуҙың партнеры һәр ҡатнашыусыға үҙенең бүләген әҙерләне. Бөгөн уны Илкәнәй ауылында йәшәүсе уңған ғаиләләрҙең береһе Хәйруллиндарға тапшырабыҙ. Әүлиәләре менән дан тотҡан был төбәк шағирҙары, яҙыусылар менән дә танылған. Беҙҙең канал иғлан иткән акция тағы ла бер матур, эстәлекле ауыл менән тулыланды. Әүлиәләр төйәге – Илкәнәй, алдан конкурста ҡатнашыусы райондарға дәрәжәле көнәркәш. Көйөргәҙеләрҙең еңеүен теләйһегеҙ икән, тауыштарығыҙҙы йәлләмәгеҙ.


text:
Һаулыҡ һаҡлау өлкәһендә проблемаларҙы һөҙөмтәле хәл итергә кәрәк — Дөйөм Рәсәй халыҡ фронтының Башҡортостан штабы
ӨФӨ, 2015 йыл, 18 февраль. /«Башинформ» мәғлүмәт агентлығы, Екатерина Соколова/.
Дөйөм Рәсәй халыҡ фронтының Башҡортостан төбәк штабы республиканың һаулыҡ һаҡлау системаһы эшен ентекле анализлай башланы.
Медицина өлкәһендәге төп мәсьәләләр Дөйөм Рәсәй халыҡ фронтының федераль форумы майҙансығына сығарыла, уны үткәреү йәй башына билдәләнгән. Форумда Рәсәй Президенты Владимир Путин ҡатнаша.
— Беҙҙе бурыс — ошо өлкәләге төп проблемаларҙы билдәләү, — тип һыҙыҡ өҫтөнә алды Дөйөм Рәсәй халыҡ фронты Үҙәк штабы ағзаһы, БР Дәүләт Йыйылышы — Ҡоролтай депутаты Эльвира Айытҡолова «Социаль ғәҙеллек» эшсе төркөмө ултырышында. — Иң мөһиме — тиҙ арала хәл итеүҙе талап иткән өс-дүрт темаға туҡталыу.
Ултырышта медикаменттарға хаҡтарҙы арттырыу, поликлиникаларҙа инвалидтарҙы хеҙмәтләндереү, ауыл дауаханаларын ябыу, шулай уҡ ҡиммәтле ҡорамалдарҙы медицина учреждениеларына оптималь бүлмәү мәсьәләләре күтәрелде.
«Социаль ғәҙеллек» эшсе төркөмөнөң эксперт берләшмәһе фекеренсә, республикала медицина ҡорамалдарын һатып алыуҙы дөрөҫ планлаштырмау осраҡтары йыш күҙәтелә. Шундай хәлдәр ҙә була: дауаханала профессиональ кадрҙар эшләй, яңы ҡорамалдар ҡуйылған, әммә пациенттар юҡ.
— «Социаль ғәҙеллек» программаһын бойомға ашырғанда ошоға оҡшаш хәл килеп тыуҙы, — тип билдәләне Эльвира Айытҡолова. — Уға ярашлы, мәктәптәргә мөмкинлектәре сикләнгән кешеләр өсөн шарттар тыуҙырыуға ике миллион һум бүленә. Бүленгән аҡса менән уҡыу йортоноң директоры эш итә, ул мәктәпкә пандустар ҡуйыу менән генә сикләнә. Ҡалған 1,8 миллион һум күп осраҡта бинаны ремонтлауға китә. Проблема аҡсаның юҡлығына түгел, ә уларҙы һөҙөмтәһеҙ файҙаланыуға ҡайтып ҡала. Был һаулыҡ һаҡлау өлкәһенә лә ҡағыла.
Һаулыҡ һаҡлау буйынса махсуслаштырылған форум уҙғарыу идеяһын Рәсәй Президенты Владимир Путин тәҡдим итте.


text:
Төбәктә яңы «Мәрғүбә» мәсете асылдыФото: Айгөл Кирамова
Төбәктә яңы «Мәрғүбә» мәсете асылды
Төбәктә яңы «Мәрғүбә» мәсете асылдыФото: Айгөл Кирамова
ӨФӨ, 2015 йыл, 13 октябрь. /«Башинформ» мәғлүмәт агентлығы, Әлим Фәйезов/.
Уҙған ял көндәрендә Белорет районының Әзекәй ауылында яңы «Мәрғүбә» мәсете асылды. Аҡһаҡалдар әйтеүенсә, революцияға тиклем ауылда бер нисә мәсет булған, әммә быуат самаһы ауыл халҡы йолаға ярашлы мосолман байрамдарын үткәреүҙән мәхрүм ҡалған.
Һигеҙ йыл элек Рәшит Хәлиловтың башланғысы буйынса ауылда мәсет төҙөлә башлай. Уны асыу тантанаһына ҡунаҡтар, меценаттың дуҫтары, ауыл халҡы килде. Башҡортостан мосолмандарының Диниә назараты вәкиле, Баймаҡ районы һәм Баймаҡ ҡалаһының имам-мөхтәсибе Хәмзә Хафизов йыйылыусыларға изге теләктәр менән мөрәжәғәт итте.
Сығыш яһаусыларҙың барыһы ла мәсеттең изгелек, шәфҡәтлелек урыны булыуын билдәләне һәм бер-беребеҙгә ҡарата түҙемле булырға саҡырҙы.
Тантаналы өлөштән һуң имам-мөхтәсиб Хәмзә Хафизов ғибәҙәт ҡылды, һуңынан һәммәһе лә байрам ашы менән һыйланды, тип хәбәр иттеләр Белорет районы хакимиәтендә.


text:
«Ҡыҙыҡ һәм Мәҙәк» сатира һәм юмор театры юмористик скетчтар конкурсын иғлан итте
ӨФӨ, 2016 йыл, 23 август. /«Башинформ» мәғлүмәт агентлығы, Ләйлә Аралбаева/.
Өфөлә юмористик әҫәрҙәргә конкурс иғлан ителде. Уны ойоштороусылар — Башҡорт дәүләт филармонияһы һәм «Ҡыҙыҡ һәм Мәҙәк» сатира һәм юмор театры. Әҫәрҙәр монолог, диалог, скетч йәки интермедия жанрында булырға мөмкин.
«Беҙгә яңы, заманса авторҙар кәрәк, репертуарҙы яңыртырға теләйбеҙ. Юмористик әҫәрҙәрҙе яҙыуы ауыр, тәржемә ителгәндәре ҡыҙыҡ түгел. Һеҙгә скетч яҙғансы, ике шаршауҙан торған пьеса яҙам, тигәйне яңыраҡ бер яҙыусы», — тип һөйләне һөйләү жанры артисы Фаяз Йәнтүрин.
«Ҡыҙыҡ һәм Мәҙәк» сатира һәм юмор театры — Башҡорт дәүләт филармонияһының популяр эстрада-юмор төркөмө. Уны 1990 йылдың апрель айында һөйләү жанры артисы, республиканың халыҡ артисы Вәлит Илембәтов ойоштора. Төркөмдөң репертуары даими яңыртыла. Артистар йәмғиәттең көнүҙәк проблемаларына мөрәжәғәт итә. Репертуарҙа Рәдиф Тимершин, Марсель Сәлимов, Вәлит Илембәтовтың һәм башҡа авторҙарҙың әҫәрҙәре бар.
Эштәр 25 августан 25 октябргә тиклем ҡабул ителә. Еңеүселәрҙе аҡсалата приздар көтә. Электрон почта: bayim@mail.ru («Ҡыҙыҡ һәм Мәҙәк» конкурсына тигән билдә менән). Белешмә өсөн телефон: 8-961-047-72-02.


text:
Фото:
Республиканың төп клиникаһы йыллыҡ эшенә йомғаҡ яһаны
Фото:
Өфөлә Ҡыуатов исемендәге Республика клиник дауаханаһы эшенә йомғаҡ яһалды. Дауахананың баш врачы Ринат Нагаев хәбәр итеүенсә, йыл һайын бында 24 меңдән ашыу ауырыу дауаланыу үтә, 105 меңдән ашыу кеше консультация ала һәм тикшерелә, санитар авиацияға 2200 тапҡырҙан ашыу ашығыс рәүештә урындарға барырға тура килә.
Республиканың төп клиникаһында «электрон ауырыу тарихы» индерелгән, райондарҙы дистанцион квалификациялы консультатив ярҙам менән тәьмин итеү өсөн телемедицина үҙәге асылған.


text:
Талантлы журналист Айтуған Минһажетдинов арабыҙҙан китте
ӨФӨ, 2015 йыл, 18 февраль. /«Башинформ» мәғлүмәт агентлығы, Ләйлә Аралбаева/.
17 февралдә билдәле журналист Айтуған Минһажетдинов 43-сө йәшендә вафат булды.
Айтуған Минһажетдинов 1972 йылдың 4 авгусында фольклорсы-ғалим Марат Минһажетдиновтың ғаиләһендә тыуған. 1996 йылда Башҡорт дәүләт университетының филология факультетын тамамлаған. Студент йылдарында уҡ яҙыша башлай, гәзит сығара. «Шоңҡар» журналы, «Аргументы и факты» гәзите редакциялары, БР Президенты хакимиәтенең матбуғат хеҙмәте хеҙмәткәре була. 1995 йылдан өҙөклөктәр менән Башҡортостан телевидениеһының Яңылыҡтар хеҙмәтендә эшләй.
— Айтуған ижтимағи-сәйәси, социаль, иҡтисади темаларға шәп репортаждар эшләй торғайны. Яҡшы дуҫ, шат күңелле кеше ине, — тип хәбәр итте «Башҡортостан» ТРК ДУП-һы радиотапшырыуҙар буйынса директор урынбаҫары Фәнүр Йәғәфәров.
— Ул редакциябыҙҙың иң әүҙем журналисы булды. Ҡалала тыуып үҫкәнлектән, күп белә торғайны. Теләһә ниндәй мәғлүмәттән шәп мәҡәлә яҙа ине, — тип иҫкә ала элекке йылдарҙа мәғлүмәт хеҙмәте етәксеһе булып эшләгән журналист Илдар Хөббөтдинов. — Уға иң яуаплы ваҡиғаларҙы, рәсми кешеләрҙең килеүен, ҙур ижтимағи-сәйәси сараларҙы яҡтыртыуҙы ышанып тапшыра инеләр. Айтуған республика райондары буйлап күп йөрөнө. Ул аралашыусан кеше булды, шаяртырға яратты.
Айтуған Минһажетдиновтың улы тороп ҡалды, әлеге көндә ул әрме сафында хеҙмәт итә. Журналист менән хушлашыу кесаҙна, 19 февралдә, иртәнге сәғәт 11-ҙә Телеүҙәк бинаһында үтә (Ғафури урамы, 9).


text:
Өфөлә Беренсе ит фестивалендә Ҡыш бабайҙан Яңы йыл уйыны ойошторола
ӨФӨ, 2015 йыл, 25 декабрь. /«Башинформ» мәғлүмәт агентлығы, Ксения Калинина/.
26 декабрҙә Өфөлә иртәнге сәғәт 10-дан көндөҙгө 4-кә тиклем «Яңы йыл ИТ ФЕСТивале»ндә Ҡыш бабайҙан Яңы йыл уйыны ойошторола. Был хаҡта «Башинформ» агентлығына республика Сауҙа-сәнәғәт палатаһының Күргәҙмәләр һәм презентация эшмәкәрлеге департаментында хәбәр иттеләр.
Яңы йыл уйынында ҡатнашыу өсөн фестивалдең картаһында ҡар бөртөгө һүрәтен табырға кәрәк. Навигация схемаһында ул ошо урында уйын өсөн эш булыуын аңлата. Һәр зона карталағы кеүек үк ҡар бөртөгө менән билдәләнәсәк. Навигация схемалары Беренсе ит фестивале биләмәһендә урынлашасаҡ. Бөтә ҡатнашыусылар ҙа бүләк аласаҡ.
«Башинформ» агентлығы хәбәр иткәнсә, фестиваль Спорт һарайы алдындағы майҙанда һәм СССР-ҙың 50 йыллығы урамында уҙғарыла. Ит фестиваленә килеүселәрҙе итселәр парады, шештә ҡыҙҙырылған һарыҡ ите, шашлыҡ һәм эҫе глинтвейн көтә. Байрам ҡунаҡтары алдында өлгөлө фольклор коллективтары, DJ Ҡыш бабай сығыш яһаясаҡ, кескәйҙәр өсөн «Хаски Лэнд» майҙансығы эшләйәсәк. «Ҙур футбол», «Лазертаг», боҙ ҡаласығы, һырғалаҡ һәм йылыныу урындары ойоштороласаҡ.


text:
Тирә-яҡҡа даны таралған оҫтаның ҡулынан бүләк алыуҙы күптәр мәртәбә тип һанай. Хатта Башҡортостанға килгән сит ил ҡунаҡтары ла уның хаҡында ишетеп, ҡул эше өлгөләре менән таныша.
– Кейеҙ, быйма баҫыу менән ун йылдан ашыу шөғөлләнәм, – ти Салауат Ғәбделхәй улы. – Беренсенән, былар хужалыҡта бик кәрәкле әйбер булһа, икенсенән, яратҡан эшем менән булышыу үҙемә кинәнес бирә.
АҠШ һәм ЕС илдәре Рәсәйгә ҡарата санкциялар иғлан итте.
Украинаның төньяҡ-көнсығышында террорға ҡаршы операция бара.
– Эй, һин һарыҡ менән баш ҡатырғансы!..
– Кит, һинең кеүек һарыҡ та университетта уҡып йөрөгәс...
Ғәҙәттә, белеме һайыраҡ булған кешене кәмһетеү өсөн һарыҡ менән сағыштыралар. Әкиәттәрҙә лә нәҡ ошо йорт хайуаны бер нәмәне лә аңламай, аңралығы арҡаһында бүтәндәрҙе лә төрлө бәләгә тарыта.


text:
Өфөлә «Таҙалыҡ индустрияһы» күргәҙмәһе көтөлә
25 октябрҙә Өфөлә «Таҙалыҡ индустрияһы» IV махсуслаштырылған күргәҙмәһе асыла. Профессиональ таҙартыу техникаһы, инвентаре, гигиена һәм санитария тауарҙары, көнкүреш химияһы менән тәьмин итеүселәр үҙенең продукцияһын тәҡдим итәсәк. «Керхер», «Франсуа Терри», «Блеск Сервис», «Уют Сервис», «Полесье» кеүек билдәле фирмалар форумда ҡатнашырға теләк белдергән.
Күргәҙмәнең эш программаһы алдынғы брендтарҙың яңы продукциялар линияһын презентациялауҙы һәм практик демонстрациялар үткәреүҙе күҙ уңында тота.
Ойоштороусыларҙың хәбәр итеүенсә, күргәҙмә сиктәрендә тармаҡ белгестәре өсөн традицион конкурс — «Таҙалыҡ оҫтаһы-2011» үтәсәк. Унда ошо тармаҡта эш иткән республиканың 7 компанияһынан һәм Рәсәйҙең башҡа төбәктәренән оҫталар ҡатнашыуы көтөлә.


text:
Иң яҡшы штукатурҙар, плиткасылар һәм малярҙар билдәләнәсәк
Башҡортостанда төҙөүселәр араһында өс этаптан торған «Һөнәре буйынса иң яҡшыһы» һөнәри оҫталыҡ конкурсы үткәреләсәк. Үҙ һөнәре буйынса иң яҡшыһы исеменә штукатурсылар, плиткасылар һәм малярҙар көс һынаша. Хәтерегеҙгә төшөрәйек, ташсылар үҙҙәре араһында иң яҡшыһын асыҡланы ла инде – был исемгә «Башгражданстрой» тресынан Алексей Юлкин менән Вадим Никитин лайыҡ булды.
Бынан тыш, Белгород өлкәһенең Иҫке Оскол ҡалаһында Бөтә Рәсәй һөнәри оҫталыҡ конкурсы үтте. Унда Алексей Юлкин ҡатнашты. Ярышта Рәсәйҙең 32 төбәгенән 33 ташсы оҫталығын күрһәтте. Һөҙөмтәлә Белгород өлкәһе эшсеһе еңеү яуланы.
— Үкенескә күрә, быйыл еңеүселәр исемлегенә инә алманыҡ, шулай ҙа ташсыбыҙ республика исеменән лайыҡлы сығыш яһаны, юғары һөҙөмтәләр күрһәтте, — тине БР Төҙөүселәр союзы генераль директоры Виктор Коротун.


text:
Баш ҡалала 2012 йылғы билбау көрәше буйынса Планета кубогы старт алдыФото: Дмитрий Слезин
Баш ҡалала 2012 йылғы билбау көрәше буйынса Планета кубогы старт алды
Баш ҡалала 2012 йылғы билбау көрәше буйынса Планета кубогы старт алдыФото: Дмитрий Слезин
Өфөлә «Динамо» спорт комплексында билбау көрәше буйынса Донъя кубогы старт алды. Ярыштарҙа Рәсәй, Әзербайжан, Әрмәнстан, Белоруссия, Греция, Грузия, Израиль, Ҡаҙағстан, Ҡырғыҙстан, Латвия, Литва, Молдова, Монголия, Норвегия, АҠШ, Тажикстан, Төркмәнстан, Төркиә, Үзбәкстан, Украина, Швеция, Эстония – йәмғеһе 22 илдән спортсылар ҡатнаша. Турнирҙы ойоштороусылар булып Халыҡ-ара билау көрәше федерацияһы, Бөтә Рәсәй билбау көрәше федерацияһы, БР Йәштәр сәйәсәте һәм спорт министрлығы һәм Бөтә донъя башҡорттары ҡоролтайы сығыш яһай.
Рәсәй йыйылма командаһында – 40 спортсы. Улар араһында Башҡортостандан 11 көрәшсе бар.
— Башҡортостан билбау көрәше өсөн традицион майҙан булып тора. Бында Рәсәй йыйылма командаһының төп өлөшөн тәшкил иткән спортсылар бик күп, — тине ярыштар алдынан үткән матбуғат конференцияһында Халыҡ-ара билау көрәше федерацияһы президенты Людмила Ғәйнанова.
Матбуғат конференцияһында шулай уҡ Бөтә Рәсәй билбау көрәше федерацияһы президенты Морис Йосопов, БР йәштәр сәйсәте һәм спорт министры урынбаҫары Павел Мөслимов һәм Планета кубогында ҡатнашыусы Рәсәйҙең атҡаҙанған спорт мастеры Ринат Еникеев ҡатнашты.
Сараны асыу тантанаһында Рәсәй төбәктәре һәм республика райондары вәкилдәренә бүләктәр – спорт формаһы һәм көрәш менән шөғөлләнеү өсөн келәмдәр алыуға сертификаттар тапшырылды.
Башҡортостан Президенты Рөстәм Хәмитов исеменән спортсыларҙы һәм турнир ҡунаҡтарын республика Хөкүмәте вице-премьеры Марат Мәһәҙиев сәләмләне.


text:
Юнир Солтанов: көрсөктө еңеп сығыу өсөн дәүләт һәм йәмғиәт берҙәмлеге кәрәк
Мәсетле районы муниципаль районы хакимиәте башлығы Юнир Солтанов республика Президентының БР Дәүләт Йыйылышы-Ҡоролтайға "Маҡсатыбыҙ — кешеләрҙең етеш тормошо, Башҡортостаныбыҙҙың ижади ҡеүәтен арттырыу" Мөрәжәғәтнамәһенең мөһим йүнәлештәренең береһе итеп көрсөктө еңеүҙә дәүләт һәм йәмғиәт тырышлыҡтарын берләштереүҙе иҫәпләй.
— Үҙ сығышында Мортаза Ғөбәйҙулла улы Рәхимов граждандарға һәм хужалыҡ итеүсе субъекттарға көрсөккә ҡаршы күрелгән саралар, хеҙмәт коллективтарының, йәмәғәт ойошмалары һәм айырым граждандарҙың ыңғай тәжрибәһе тураһында тулы һәм объектив хәбәр итеү зарурлығын айырып билдәләне, — тине Юнир Солтанов, Мөрәжәғәтнамә тураһында үҙ фекерен белдереп. — Донъя финанс көрсөгө эҙемтәләрен еңеү һәм Башҡортостандың артабанғы үҫеш юлында быны төп йүнәлеш тип иҫәпләйем, был беҙҙең Мәсетле районы миҫалында ла раҫлана.
Көрсөк беҙҙең тормошҡа ла төҙәтмәләр индерҙе. Һәр ауыл биләмәһе, һәр предприятие, учреждение буйынса көрсөккә ҡаршы аныҡ пландар төҙөлдө. Район хакимиәтенең көрсөккә ҡаршы комиссия ултырышында аҙна һайын предприятие, ойошма, учреждение етәкселәренең көрсөккә ҡаршы күрелгән саралар тураһында отчетын тыңлайбыҙ. Район хакимиәте инициативаһы буйынса инвестициялар йәлеп итеү, һалым һалыу базаһын киңәйтеү маҡсатында һәр ауыл биләмәһе граждандары һәм эшҡыуарҙарының аҙна һайын район етәкселеге менән осрашыуҙарында, яңы производствоға һәм булғанын киңәйтеүгә инвестициялар суммаһын, яңы эш урындарын, башҡарыу сроктарын аныҡлап, көрсөк эҙемтәләрен йырып сығыу буйынса тәғәйен саралар билдәләнә.
Мортаза Ғөбәйҙулла улы билдәләгәнсә, "кешеләрҙең власҡа ышанысы — эшебеҙ һөҙөмтәлелегенең мөһим шарты. Эштәребеҙҙең тәүәккәллеге, системалылығы һәм эҙмә-эҙлеклелеге хәҙер ғәйәт ҙур, хатта яҙмышты хәл итер әһәмиәткә эйә. Көрсөк беҙ һеҙҙең менән һуңғы йылдарҙа башҡарған эштәрҙең барыһына ла ысын һынау булып тора". Был беҙҙең һәр беребеҙ өсөн күрһәтмә.


text:
Екатерина Лахова Башҡортостан ҡатын-ҡыҙҙары менән аралашты
Башҡортостандың Дыуан районы үҙәге – Мәсәғүт ауылында Рәсәй Ҡатын-ҡыҙҙар союзы рәйесе, РФ Дәүләт Думаһы депутаты Екатерина Лахова һәм БР Ҡатын-ҡыҙҙар союзы рәйесе Рәшиҙә Солтанова республиканың төньяҡ-көнсығыш райондарының ҡатын-ҡыҙҙар советтары вәкилдәре менән осрашты.
Осрашыу рәсми төҫтә булмаһа ла һәм район Мәҙәниәт йортоноң Яңы йыл тамашалары менән биҙәлеүенә ҡарамаҫтан, һөйләшеүҙә ҡатын-ҡыҙҙарҙың күп проблемалары күтәрелде. Атап әйткәндә, осрашыуҙа ҡатнашыусылар имен булмаған ғаиләләр, ғаиләлә ҡатмарлы хәлдәр килеп тыуғанда психологтар менән консультациялар үткәреүҙең халыҡ-ара тәжрибәһен индереү кәрәклеге һәм айырылышыуҙар һанын кәметеү буйынса башҡа саралар тураһында һөйләне. Бынан тыш, ҡатын-ҡыҙҙарҙың эскелеккә бирелеүе һәм һөҙөмтәлә балаларҙың ҡараусыһыҙ ҡалыуы темалары ҡуҙғатылды.
Осрашыу аҙағында Екатерина Лахова республика ҡатын-ҡыҙҙарын яҡынлашыусы Яңы йыл менән ҡотланы һәм бөтә ҡатын-ҡыҙҙар советтарына яңы йылда уңышлы эшләүҙәрен теләне.


text:
Башҡортостан солистары II Халыҡ-ара төрки телле илдәрҙең этно-эстрада музыкаһы конкурсында ҡатнашты
19-23 майҙа Төркиәнең Силифке ҡалаһында 39-сы Халыҡ-ара мәҙәниәт аҙналығы сиктәрендә ТӨРКСОЙ ярҙамында II Халыҡ-ара төрки телле илдәрҙең этно-эстрада музыкаһы конкурсы үтте, унда Башҡортостан солистары Айҙар Хәмзин, Ләйсән Моталлапова, Әлфиә Беслер һәм Сәриә Вәлиева ҡатнашты. Конкурста шулай уҡ Әзербайжан, Ҡаҙағстан, Ҡырғыҙстан, Үзбәкстан, Хакасия, Татарстан, Тыва, Ҡырым (Украина) вокалсылары үҙ оҫталыҡтарын күрһәтте.
Башҡортостандың ТӨРКСОЙ-ҙағы вәкиле Әхәт Сәлихов хәбәр итеүенсә, башҡорт композиторы, музыкант, Рәсәй Федерацияһының һәм Башҡортостан Республикаһының атҡаҙанған сәнғәт эшмәкәре, Ғ.Сәләм һәм Ф.Кәрим исемендәге премиялар лауреаты, Башҡортостан Республикаһының Музыка йәмғиәте президиумы рәйесе, БР Композиторҙар союзы идараһы ағзаһы Нур Даутов, төрлө илдәрҙең билдәле артистары һәм композиторҙары менән бер рәттән, халыҡ-ара конкурстың жюри ағзаһы булған.


text:
Бөгөн Башҡорт академия драма театрының 95 йыллыҡ юбилейына арналған матбуғат конференцияһы үтте
ӨФӨ, 2014 йыл, 15 декабрь. /«Башинформ» мәғлүмәт агентлығы, Ләйлә Аралбаева/.
Бөгөн Мәжит Ғафури исемендәге Башҡорт академия драма театрында театрҙың 95 йыллыҡ юбилейына арналған матбуғат конференцияһы уҙҙы. 4 декабрҙә театрҙа «100-гә тиклем биш миҙгел» слоганы аҫтында түңәрәк дата үткәрелде. Рәсми юбилей тантанаһы 19 декабргә билдәләнгән. «Мәжит Ғафури исемендәге Башҡорт академия драма театры — спектаклдәрҙә һәм йөҙҙәрҙә» презентацияһы проекты 2014 йылда президент грантына лайыҡ булды.
— Хәҙерге көндә беҙҙең төп бурысыбыҙ — тәү сиратта телде һаҡлау. Икенсеһе — беҙ заман талаптарына тап килергә, даими эҙләнеүҙә булырға тейеш. Театрыбыҙ шул йүнәлештә эшләй. Эксперименттар үткәрергә, классик әҫәрҙәргә икенсе күҙлектән ҡарағы килә. Ике миҫал килтерәм — бөгөнгө көнгә ауаздаш «Ҡара йөҙҙәр» спектакле. Унда наҙанлыҡ проблемаһы күтәрелә. Йәки Туфан Миңнуллиндың «Мин — ҡатын-ҡыҙ» спектакле. Балаларҙан баш тартыу бөгөн дә киҫкен мәсьәлә булып тора. Шулай итеп, мин театр заман менән бергә атларға тырыша тип әйтергә теләйем, — тип иҫәпләй театрҙың художество етәксеһе Олег Ханов.
Мәжит Ғафури исемендәге Башҡорт академия драма театрының 95 йыллығына өс томда юбилей китабы сығарылды. Баҫманың авторы-төҙөүсеһе – билдәле сәнғәт белгесе, Өфө дәүләт сәнғәт академияһы профессоры Суфия Күсимова. Беренсе китап театр тарихына, башҡорт сәнғәтенең алтын фондына ингән спектаклдәргә арналған. Икенсе китап театрҙың атаҡлы режиссерҙары, легендар актерҙары тураһында бәйән итә. Өсөнсөһө фотоальбом рәүешендә төҙөлгән. Ул театр, уның бөтә цехтарының эшмәкәрлеген, яңы постановкалар ҡуйыуҙа әүҙем ҡатнашҡандарҙы үҙ эсенә алған.
Театрҙың 95 йыллығына арналған юбилей кисәһе 19 декабрҙә киске сәғәт етелә башлана.


text:
Фото:
Башҡортостан Президенты Түбәнге Новгород өлкәһенән ҡайтҡан ҡотҡарыусылар менән осрашты
Фото:
12 августа Башҡортостан Президенты Рөстәм Хәмитов РФ Ғәҙәттән тыш хәлдәр министрлығының БР буйынса Баш идаралығы начальнигы Марат Мәһәҙиев һәм Түбәнге Новгород өлкәһендәге ҙур урман янғындарын һүндереүҙә ҡатнашҡан ҡотҡарыусылар менән осрашты.
Республика башлығы ғәҙәттән тыш хәлде бөтөрөү барышында күрһәткән батырлыҡ һәм ҡаһарманлыҡ өсөн янғын һүндереүселәргә рәхмәтен белдерҙе.
— Һеҙ ҡуйылған бурысты лайыҡлы үтәнегеҙ. Әммә иң мөһиме – иҫән һәм сәләмәт әйләнеп ҡайттығыҙ, — тип һыҙыҡ өҫтөнә алды Президент Янғынға ҡаршы федераль хеҙмәт подполковнигы Александр Лопухов, майор Константин Демьяненко һәм сержант Денис Ғилметдиновҡа мөрәжәғәт итеп.
Ҡотҡарыусылар Түбәнге Новгород өлкәһенең Выкса районында урынлашҡан ете ауылда янғын һүндереүҙә ҡатнашҡан.
Республика янғын һүндереү хеҙмәте начальнигы Александр Лопухов журналистарға биргән интервьюһында : «Командировканы йөҙ балға баһаларға мөмкин. Колонна тәғәйенләнгән пунктҡа ҡаршылыҡһыҙ барып етте. Килеп етеү менән личный состав (90-дан ашыу кеше) ут менән көрәшкә сыҡты, — тине офицер-ҡотҡарыусы.
— Беҙ булған арала урман ситендә урынлашҡан ике йорт янып бөттө. Әммә уларҙы һаҡлап алып ҡалыу мөмкинлеге юҡ ине».
Ғөмүмән, был командировка Ғәҙәттән тыш хәлдәр министрлығының Башҡортостан бүлексәһе өсөн тәүгеһе. Быға ҡәҙәр бындай ҙур төркөм республиканан бер ҡайҙа ла юлланғаны булманы.
— Урман янғындарын һүндереүҙә ҙур тәжрибә тупланыҡ. Был проблема беҙҙең төбәк өсөн дә үтә мөһим, сөнки уның территорияһының яртыһын тиерлек урмандар биләй. Башҡаларҙың хаталарында эш итергә өйрәнәбеҙ, — тип билдәләне Александр Лопухов.
Президент, янғын һүндереүселәр наградаһыҙ ҡалмаясаҡ, тип вәғәҙә бирҙе. Яҡын арала уларҙың барыһы ла республика кимәлендә билдәләнәсәк.


text:
Башҡортостан һәм Ленинград өлкәһе киләсәккә нигеҙ һала
Санкт-Петербургта бөгөн, 17 июндә, XIV Петербург халыҡ-ара иҡтисади форумы эшләй башланы. Ул донъяның төп сәйәсмәндәрен һәм бизнесмендарын берләштерә, улар Рәсәй, үҫешеүсе баҙарҙар һәм донъя берләшмәһе алдында торған төп проблемаларҙы билдәләү һәм тикшереү, дөйөм маҡсатты эҙләүгә һәм хәл итеү варианттарын табыуға кәрәкле көстәр йәлеп итеү өсөн осраша. Форумдың төп майҙансығы булып «Ленэкспо» күргәҙмә комплексы павильондары торасаҡ.
Петербург халыҡ-ара иҡтисади форумында БР Хөкүмәте Премьер-министры Раил Сарбаев етәкселегендәге Башкортостан делегацияһы ла ҡатнаша.
Санкт-Петербургка сәфәр сиктәрендә Башҡортостан Республикаһы Хөкүмәте менән Ленинград өлкәһе Хөкүмәте араһында сауҙа-иҡтисади, фәнни-техник һәм мәҙәни хеҙмәттәшлек тураһында килешеүгә ҡул ҡуйыу планлаштырыла.
Петербург халыҡ-ара иҡтисади форумы – Рәсәйҙең һәм БДБ илдәренең йыл һайын үткәрелеп килгән төп иҡтисади саммиты. Уны «Русский Давос» тип тә атайҙар. Ойоштороусыһы булып Рәсәй Федерацияһының Иҡтисади үҫеш министрлығы тора. Беренсе форум 1997 йылда үткәрелгәйне.
Быйылғы форум «Киләсәк өсөн нигеҙ һалып» девизы аҫтында үтә. Форум пленар ултырыштар, түңәрәк өҫтәлдәр, эшлекле осрашыуҙар һәм һөйләшеүҙәр формаһында ойошторолған. Быйыл форумға 2300-ҙән ашыу ҡатнашыусы килгән, улар иҫәбендә 50-нән ашыу сит ил делегацияһы.


text:
Фото:
Түбәнге Новгородта төбәк һәм муниципаль киң мәғлүмәт саралары етәкселәре медиа-форумы
Фото:
Бөгөн Түбәнге Новгородта Волга буйы федераль округының төбәк һәм муниципаль киң мәғлүмәт саралары етәкселәренең медиа-форумы эш башлай. Башҡортостандан унда «Республика Башкортостан», «Уфимские ведомости» гәзиттәре, «Аргументы и факты»ның төбәк ҡушымтаһы баш мөхәррирҙәре, «Башинформ» агентлығы, «Спутник ФМ» радиоһы вәкилдәре ҡатнаша. Медиа-форумдың маҡсаттары – округ киң мәғлүмәт саралары етәкселәре менән үҙ-ара мөнәсәбәттәрҙе нығытыу, Волга буйы федераль округының Баш мөхәррирҙәр клубын һәм федераль Баш мөхәррирҙәр клубын ойоштороу өсөн кандидатуралар билдәләү.
Форум сиктәрендә түңәрәк өҫтәл үткәреләсәк, унда Волга буйы төбәгенең үҫеш перспективалары тикшереләсәк, «Модернизациялау процесында киң мәғлүмәт сараларының роле» темаһына федераль эксперттар менән дискуссия үткәреләсәк. Унда Рәсәйҙең билдәле сәйәсмәндәре, журналистар, йәмәғәт эшмәкәрҙәре ҡатнашасаҡ. Медиа-форум Волга буйы федераль округының «Берҙәм Рәсәй» Бөтә Рәсәй сәйәси партияһы төбәк бүлексәләренең «Волга буйының 2020 йылға тиклемге социаль-иҡтисади үҫеш стратегияһы. 2010-2012 йылдарға программа» Төбәк-ара конференцияһы сиктәрендә үткәрелә.
Төбәк-ара конференция Түбәнге Новгородта 14 сентябрҙә үткәрелә. Унда «Берҙәм Рәсәй» партияһы рәйесе, Рәсәй Хөкүмәте башлығы Владимир Путин ҡатнашыуы көтөлә. Конференцияла иң ҙур делегацияларҙың береһе — 50 кешегә яҡын – Башҡортостандан буласаҡ. Делегацияны Башҡортостан Президенты, партияның Юғары советы ағзаһы Рөстәм Хәмитов етәкләй, делегация составында «Берҙәм Рәсәй» Төбәк политсоветы секретары, БР Дәүләт Йыйылышы – Ҡоролтай Рәйесе Константин Толкачев.


text:
Аграр университеты баскетболсылары «EuroСup-2015»-кә тәүге аҙым яһаны
ӨФӨ, 2014 йыл, 21 октябрь. /«Башинформ» мәғлүмәт агентлығы, Евгения Сюткина/.
Халыҡ-ара студент баскетбол лигаһы «EuroСup-2015»-кә милли һайлап алыу уйындары башланды. Башҡорт дәүләт аграр университеты командаһы миҙгелде еңеү менән асты – Магнитогорск менән күсмә мачта баскетболсыларыбыҙ «Металлург-университет»ын 82:56 иҫәбе менән еңде.
Студент баскетбол командаларын һайлау уйындары Халыҡ-ара студент баскетбол лигаһында ҡатнашыусы башҡа илдәрҙә лә — Германияла, Грузияла, Израилдә, Латвияла, Литвала, Сербияла, Төркиәлә, Хорватияла, Черногорияла, Чехияла, Эстонияла һәм Японияла бара. Рәсәй ойоштороусы хоҡуғында бер команданы түгел, ә дүртәүҙе һайлап аласаҡ. Милли һайлап алыу уйындары буйынса иң яҡшылар 2015 йылдың февраль-майында Европа пъедесталы өсөн көс һынашасаҡ.
Әгәр Өфө — Магнитогорск уйынында башҡорт «аграрийҙарын» еңеп сыҡһа, улар ике Мәскәү вузы еңеүселәре Рәсәй дәүләт физик культура университеты һәм Мәскәү дәүләт университеты менән осрашасаҡ. Мәскәү дәүләт университеты быйыл Мәскәү «Динамо»һы уйынсылары менән килешеү төҙөгән – унда улар өйрәнә һәм үҙ юғары уҡыу йорто өсөн уйнай. Шуға күрә Мәскәү дәүләт университеты командаһы бик көслө һәм тәүге осрашыуҙа Рәсәй дәүләт физик культура университетын еңде.
Өфө баскетболсыларының Магнитогорск менән яуап матчы 31 октябрҙә киске сәғәт етелә Башҡорт дәүләт аграр университеты спорт залында уҙасаҡ.


text:
Рәсәйҙә яңы һөнәри байрам – Тикшереү органдары хеҙмәткәрҙәре көнө булдырылды
Рәсәй тикшереү органдары хеҙмәткәрҙәре көнө йыл һайын 25 июлдә билдәләнәсәк. Яңы һөнәри байрам көн элгәре Рәсәй Хөкүмәте ҡарары менән булдырылды. Документҡа РФ Хөкүмәте Премьер-министры Дмитрий Медведев ҡул ҡуйҙы.
Байрам көнө осраҡлы ғына һайланмаған. Петр I батшаның 1713 йылдың 25 июлендәге указы менән М.И.Волконскийҙың Тикшереү канцелярияһы булдырылған. Ул туранан-тура дәүләт башлығына буйһонған һәм судҡа тиклем тикшереү үткәреү вәкәләттәренә эйә булған Рәсәйҙең тәүге дәүләт органы булып торған.


text:
Башҡортостан Хөкүмәтендә «Әсәлек даны» миҙалдары тапшырылды
Башҡортостан Хөкүмәтендә биш һәм унан күберәк балалар тәрбиәләгән әсәләргә сираттағы республика наградаларын тапшырыу тантанаһы үтте. «Әсәлек даны» миҙалдарын Башҡортостандың төрлө район-ҡалаларынан килгән 58 ҡатын-ҡыҙ алды. Уларҙы республика Премьер-министры урынбаҫары Фидус Ямалетдинов тапшырҙы.
— Бөгөн беҙ матур сәбәп арҡаһында йыйылғанбыҙ, — тип мөрәжәғәт итте ул күп балалы ҡатындарға. — Миҙал менән бергә һеҙ йәмғиәттә танылыу алаһығыҙ. Шуны ла билдәләп үткем килә: дәүләттең күп балалы ғаиләләргә иғтибарлы ҡарашы – дәүләтебеҙ тотороҡлолоғоноң нигеҙе, ғаилә ҡиммәттәренең яҡланыуына гарантия ул. Бөгөнгө сара – йәмғиәттең әсәлек проблемаһының мөһимлеген тулыһынса аңлауына сағыу дәлил. Бала табыу, тәрбиәләү, уҡытыу – еңел эш түгел, һәм ул башлыса әсә иңендә ята. Беҙ әсәләргә иғтибарлы булырға, улар тураһында хәстәрлек күрергә бурыслы. Башҡортостан Президенты Рөстәм Хәмитовтың 2012 йылды Имен бала саҡ һәм ғаилә ҡиммәттәрен нығытыу йылы тип иғлан итеүе лә осраҡлы түгел. Ғаиләгә — әсәлеккә, аталыҡҡа һәм балалыҡҡа ярҙам итеү социаль сәйәсәттең төп өҫтөнлөктәренең береһе булды һәм булып ҡала.
Вице-премьер республикала дәүләт ярҙамы программаһының иҡтисади, социаль, хоҡуҡи саралар комплексынан тороуын хәтергә төшөрҙө:
— Күп балалы ғаиләләргә етди иғтибар бирелә. Улар торлаҡ, коммуналь хеҙмәттәргә түләүҙәрҙә льготаларҙан файҙалана. Күптән түгел булып үткән БР Дәүләт Йыйылышы – Ҡоролтай ултырышында депутаттар мәҙәниәт-спорт хеҙмәттәренә, йәмәғәт транспортында юл йөрөүгә ташламаларҙы аҡсаға әйләндереү тураһында закон ҡабул итте. Әгәр элек натураль льготалар менән 16 меңдән күберәк бала файҙаланһа, хәҙер ғаиләләр 52 меңдән ашыу балаға түләүҙәр аласаҡ, — тип хәбәр итте вице-премьер. — Торлаҡ шарттарын яҡшыртыуға мохтаж күп балалы ғаиләләр бына өс йыл инде торлаҡ сертификаттары ала. Бөтөн бала табыу йорттарында ла яңы тыуған сабыйҙар өсөн әйберҙәр йыйылмаһы бүләк ителә. Ун һәм унан күберәк балаһы булған ғаиләләргә «ГАЗель» микроавтобустары бүленә, бындай машиналар әле 64-кә етте. 2013 йылдан биш һәм унан күберәк балаһы булған әсәйҙәр ташламалар менән теш протезы ҡуйҙыра аласаҡ. Хеҙмәт һәм социаль яҡлау министрлығының был башланғысы Башҡортостан Президентында хуплау тапты, әле быға аҡса бүленә. Был ташлама бик күп ғаиләләр өсөн ҙур ярҙам булыр, тип ышанам.
Фидус Ямалетдинов етем балаларға дәүләт ярҙамы мәсьәләһенә айырым туҡталды.
— Республикала етемдәр һәм ата-әсә ҡарауынан мәхрүм балалар проблемаһына етди иғтибар бирелә, — тип билдәләне ул. — Бөгөнгө көндә беҙҙә ошондай 19 мең бала бар. Республика бюджеты уллыҡҡа алған ғаиләләргә әсәлек капиталы күләмендә бер тапҡыр бирелеүсе аҡсалата пособие түләй, шуға ла был етем балаларҙы урынлаштырыуҙың иң һөҙөмтәле ысулы. Рәсәй Федерацияһының бер субъектында ла бындай дәүләт ярҙамы юҡ.
Республика Президенты, БР Хөкүмәте исеменән ҡатын-ҡыҙҙарға рәхмәт белдереп, вице-премьер уларға наградалар тапшырҙы.
— Ҡәҙерле ҡатын-ҡыҙҙар, барығыҙҙы ла хаҡлы награда менән ҡотлайым, — тип мөрәжәғәт итте тантанаға йыйылғандарға биш бала әсәһе, 3-сө Өфө поликлиникаһы педиатры Гөлнара Кравцова. — Әммә шуны ла билдәләгем килә: әгәр хәләл ефеттәребеҙҙең хәстәрлеге һәм ярҙамы булмаһа, бәхетле әсәй була алыр инекме ни беҙ, — тип ул аталарҙың оло ғаилә төҙөүгә индергән өлөшөн айырып билдәләне.
Тантана, ғәҙәттәгесә, күмәкләп фотоға төшөү менән тамамланды.


text:
Габриэль Гарсиа Маркес
Габриэль Хосе де ла Конкордиа «Габо» Гарсиа Маркес (исп. Gabriel José de la Concordia "Gabo" García Márquez, әйтелеше: [ɡaˈBɾjel ɡarˈsia ˈmarkes], 1928 йылдың 6 марты[1], Аракатака, Колумбия — 17 апрель 2014, Мехико, Мексика[2]) — Колумбияның билдәле яҙыусы-прозаигы, журналист, шәрехсе һәм сәйәси эшмәкәр, 1982 йылда әҙәбиәт буйынса Нобель премияһы лауреаты. «Магия реализмы» әҙәби йүнәлешендә яҙа.
Биография[үҙгәртергә | вики-тексты үҙгәртергә]
Габриэль Гарсиа Маркес 1927 йылдың 6 мартында Колумбияла, Магдалена департаментындағы Аракатака ҡалаһында тыуған. Бала сағында әсәһе яғынан олатаһы менән өләсәһендә тәрбиә ала. Тап улар йоғонтоһонда буласаҡ яҙыусы ижадының төп элементы булған тылсым һәм магик ышаныуҙарға, ауыҙ-тел халыҡ ижадына бәйле тәрбиә бирелә.
1940 йылда, 12 йәшендә Габриэль стипендия ала һәм Боготанан 30 саҡрым йыраклыҡта урынлашҡан Сипакира ҡалаһының иезуит колледжында уҡый башлай. 1946 йылда, ата-әсәһенең баҫымы аҫтында Богота Милли университетының юридик факультетына уҡырға инә. Шул ваҡытта ул буласаҡ кәләше Мерседес Барча Пардо менән дә таныша.
1950 йылда уҡыуын ваҡытынан алда туҡтатып, тормошон журналистикаға һәм әҙәбиәткә бағышларға ҡарар итә. Уға бигерәк тә Эрнест Хемингуэй, Уильям Фолкнер, Джеймс Джойс һәм Вирджиния Вульф, Франц Кафка кеүек әҙиптәр йоғонто яһай.
1954 йылдан һуң Маркес «Эль Эспектадор» газетаһында ҡыҫҡа мәҡәләләр һәм фильмдарға рецензиялар яҙып, хеҙмәт итә. Хәбәрсе вазифаһында уны Италия, Польша, Франция, Венесуэла һәм АҠШҡа ебәрәләр. 1957 йылда 30 йәшлек Гарсиа Маркес Мәскәү йәштәр һәм студенттар фестивалендә корреспондент була. Уның был турала иҫтәлектәре «СССР: кока-колаға рекламаһыҙ 22 400 000 квадрат саҡрым!» тигән эссела бирелгән. 1959 йылда Нью-Йоркта Маркестың улы тыуа.
Параллель рәүештә Гарсиа Маркес хикәйәләр һәм киносценарийҙар иҗад итеп, яҙыусылык менән дә шөғөлләнә. 1961 йылда уның «Полковникка бер кем дә яҙмай» (El coronel no tiene quien le escriba) повесы, 1966 йылда «Хәйерһеҙ сәғәт» (La mala hora) романы сыға. Ә бөтөн донъяға билдәле булыуҙы уға «Йөҙ йыл яңғыҙлыҡ» романы килтерә. (1967).
1989 йылда табибтар яҙыусының үпкәһендә яман шеш табал. 1992 йылда операция яһағас, һауыға. Тик сәләмәтлеге менән ҡыйын хәлдәр дауам итә. 1999 йылғы медицина тикшереүенән һуң унда яман шештең башҡа формаһы — лимфома табыла. Шуннан һуң яҙыусыға АҠШ һәм Мексикала ике ҡатмарлы операция яһатырға һәм оҙаҡ дауаланыу курсы үтергә тура килә.
2002 йылда Гарсиа Маркес биографик трилогияһының беренсе китабын — «Тормош тураһында һөйләр өсөн йәшәү» нәшер итә. "Магик реализм» жанрында яҙылған әҫәр донъя бестселлерына әйләнә.
2006 йылдың 26 ғинуарында Маркес Фрей Бетто, Эдуардо Галеано, Пабло Миланес, Эрнесто Сабато һәм башҡалар менән бергә Пуэрто-Рикоға үҙаллылыҡ биреүҙе талап итеп сығыш яһай.
Иҫкәрмәләр[үҙгәртергә | вики-тексты үҙгәртергә]
- ↑ Гарсиа Маркес Габриель — БСЭ. — 1969—1978
ГАРСИА МАРКЕС Габриэль — Энциклопедия Кольера
- ↑ Габриэль Гарсиа Маркес скончался в Мексике, РИА Новости (17 апреля 2014). 17 апрель 2014 тикшерелгән.
Һылтанмалар[үҙгәртергә | вики-тексты үҙгәртергә]
- Габриэль Гарсиа Маркес в библиотеке журнала «Скепсис» (урыҫ.)
- Габриель Гарсиа Маркес (урыҫ.)
- Гарсия Маркес, Габриэль, n-t.ru (урыҫ.)
- 6 март көнө тыуғандар
- 1927 йылда тыуғандар
- Алфавит буйынса шәхестәр
- 17 апрель көнө вафаттар
- 2014 йылда вафаттар
- Алфавит буйынса Нобель премияһы лауреаттары
- Почёт ордены кавалерҙары
- Ацтек бөркөттөң ордены кавалерҙары
- Алфавит буйынса яҙыусылар
- Колумбия яҙыусылары
- XX быуат яҙыусылары
- XXI быуат яҙыусылары
- Алфавит буйынса журналистар
- XX быуат журналистары
- XXI быуат журналистары
- Әҙәбиәт буйынса Нобель премияһы лауреаттары
- Социалистар


text:
Рәсәйҙең иң яҡшы ҡалалары араһында Өфө 9-сы урында
«Урбаника» территориаль планлаштырыу институты (Санкт-Петербург ҡалаһы) Рәсәй Архитекторҙар союзы менән берлектә булдырылған сираттағы «Рәсәйҙең 100 иң ҙур ҡалаһының интеграль рейтингы» тикшеренеүенә йомғаҡ яһаны.
Был рейтинг йомғаҡтары буйынса Башҡортостандың баш ҡалаһы, илебеҙҙең Дондағы Ростов (10-сы урын), Түбәнге Новгород (16-сы), Новосибирск (17-се), Силәбе (18-се), Санкт-Петербург (19-сы), Ҡазан (20-се), Һамар (21-се), Омск (24-се), Волгоград (25-се) һәм Пермь (28-се) кеүек ҙур ҡалаларын уҙып, туғыҙынсы урынды биләне.
Етмәһә, Рәсәйҙең миллиондан ашыу кеше йәшәгән ҡалалары араһында, интеграль рейтинг һөҙөмтәләре буйынса, Өфө өсөнсө урында тора. Башҡортостан баш ҡалаһынан алда Екатеринбург һәм Воронеж.
Өфө хакимиәте сайтында хәбәр ителеүенсә, Башҡортостандың баш ҡалаһы элеккесә «Урбаника» рейтингында юғары һөҙөмтәләр биләп килә һәм Рәсәйҙең тормош кимәле һәм ҡала мөхите сифаты юғары булған ҡалалары араһында алдынғы урынды биләгән тәүге ун ҡалаһы иҫәбенә ингән.
«Урбаника»ның төп маҡсаты – илдә «хаҡ» һәм «сифат» күрһәткестәре нисбәтендә йәшәргә иң ҡулайлы ҙур ҡаланы табыу. Ул ҡаланың йәшәргә йәлеп итеүсәнлеген күтәреү буйынса үткәрелгән сәйәсәт һөҙөмтәлелеген сағыштырып баһаларға мөмкинлек бирә.
Тикшеренеүҙәр барышында, ҡала мөхитенең сифаты кеүек, ҡалала йәшәүселәр өсөн мөһим параметрҙар иҫәпкә алынды. Улар араһында – торлаҡ менән тәьмин ителеш, заманса ҡулланыу форматтары булыу, ҡала юлдарында транспорт күплеге кимәле, енәйәтселек кимәле, ҡаланың яҡтыртылыуы, шулай уҡ тәбиғәт шарттарының уңайлылыҡ кимәле, төҙөкләндереү һәм экологик бысраныу кимәле.
Иҫегеҙгә төшөрәбеҙ, Рәсәйҙең 100 иң ҙур ҡалаһы интеграль рейтингында 170 меңдән ашыу кеше йәшәгән ҡалалар ҡатнаша, уларҙа илебеҙ халҡының 44 проценты йәшәй. Уларҙан 68 ҡала Федерация субъекттарының баш ҡалалары булып тора, ә ҡалған 32-һе – икенсе кимәлдәге төбәк ҡалалары.


text:
Лексика
Лексика — (гр. lexikos — һүҙгә ҡағылышлы), телдең йәки уның айырым ҡатламының һүҙҙәр йыйылмаһы.
Йөкмәткеһе
Үҙенсәлеге[үҙгәртергә | вики-тексты үҙгәртергә]
Ысынбарлыҡ менән туранан‑тура бәйләнеше, телдә аралашыусыларҙың йәш, һөнәр, социоль, биләмә һ.б. күрһәткестәрен, йәмғиәт тормошоноң төрлө күренештәрен яҡтырта алыу һәләте лексика төп үҙенсәлеге булып тора. Ул үҙгәреүсән: телдең тарихи үҫеше процесында лексика берәмектәренең стилистик, функциональ, семантик үҙенсәлектәре һәм ярашлығы үҙгәрә.
Хәҙерге башҡорт теленең лексикаһы[үҙгәртергә | вики-тексты үҙгәртергә]
Хәҙерге башҡорт теленең лексикаһы башҡа төрки телдәр лексик берәмектәренең структур үҙенсәлектәренән айырылып торған һәм төрлө төркөм һүҙҙәре менән берләштерелгән ҡатмарлы система булып тора. Башҡорт лексикаһы нигеҙендә дөйөм төрки һүҙҙәре ята, уларҙың күбеһе үҙҙәренең тәүге мәғәнәһен һаҡлап ҡалған; шулай уҡ фольклор һәм этнография төшөнсәләрен, хайуандар һәм үҫемлектәр атамаларын һ.б. аңлатҡан төп башҡ. һүҙҙәрен айырып күрһәтәләр; үҙләштерелгән һүҙҙәр айырым ҡатлам булып тора. Дөйөм төрки һәм төп башҡ. һүҙҙәре лексиканың 60%-ын тәшкил итә, үҙләштерелгән һүҙҙәр — яҡынса 40 %. Лексик фразеологизмдар айырым урын алып тора.
Актив һәм пассив лексика[үҙгәртергә | вики-тексты үҙгәртергә]
Ошо ике төргә айыралар: актив лексика сағыштырмаса тотороҡло, һүҙьяһалышта әүҙем ҡаитнашҡан, стилистик яҡтан нейтраль һәм көндәлек аралашыуҙа айырыуса йыш ҡулланылған берәмектәрҙән тора; пассив лексика ҡулланыу сфераһы (башҡорт теленең диалекттарындағы һүҙҙәр, профессионализмдар, терминология һ.б.), стилистик дифференциация (Функциональ стилдәр), телдең тарихи үҫеш шарттары (иҫкергән һүҙҙәр, неологизмдар һ.б.) һ.б. менән сикләнгән.
Өйрәнеү обьекты[үҙгәртергә | вики-тексты үҙгәртергә]
Лексика лексикологияның, ономасиологияның, семасиологияның, социолингвистиканың, этимологияның һ.б. өйрәнеү объекты булып тора. Башҡорт лексикаһы структур һәм семантик үҙгәрештәрен асыҡлауҙа диалектология буйынса тикшеренеүҙәр ҙур әһәмиәткә эйә. Һүҙлектәр лексиканы теркәүҙең төп сараһы булып тора.
Әҙәбиәт[үҙгәртергә | вики-тексты үҙгәртергә]
- Ишбердин Э. Ф. Историческое развитие лексики башкирского языка. — М., 1986.
Һылтанмалар[үҙгәртергә | вики-тексты үҙгәртергә]
Ғ. Ғ. Ҡаһарманов Лексика // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.


text:
Фото:
Баш ҡалала иҡтисадты тәрән өйрәнеү буйынса яңы мәктәп асылды
Фото:
1 сентябрҙә баш ҡаланың Дим районында өс ҡатлы яңы мәктәп асылды. Ул 620 баланы ҡабул итте. Мәктәпте асыу тантанаһында республика Президенты Рөстәм Хәмитов ҡатнашты.
— Был мәктәптә яҡшы уҡығандар ғына булһын өсөн, һеҙгә тик «бишле» һәм «дүртле» билдәләренә генә өлгәшеү зарур, — тине республика башлығы.
Башҡортостан Президенты уҡыусыларҙы Белем көнө менән ҡотланы. Балаларҙы уҡыу йортона һаҡсыл ҡарашта булырға саҡырҙы.
Рөстәм Хәмитов төҙөүселәргә тырышып эшләгәндәре өсөн рәхмәтен белдерҙе, шулай уҡ яңы мәктәп төҙөүҙә ярҙам итеү үтенесе менән республика башлығына мөрәжәғәт иткән ата-әсәләргә лә рәхмәт һүҙҙәрен еткерҙе. Төҙөлөш эштәре Башҡортостан Президентының шәхси контроле аҫтында барҙы.
Яңы уҡыу йорто авария хәлендә тип танылған бина урынында төҙөлдө. 1937 йылда уҡ асылған элекке мәктәп Дим станцияһында берене белем биреү учреждениеһы булған. Быйыл 101-се мәктәп үҙенең 75 йәшлек юбилейын билдәләй. Ул бай тарихҡа эйә. Бөйөк Ватан һуғышы йылдарында бында госпиталь урынлашҡан.
2009 йылда уҡыу йорто авария хәлендә тип таныла. Яңы мәктәп 2012 йылдың 31 декабрендә төҙөлә башлай. Уны төҙөү, ҡорамалдар һәм инвентарь менән йыһазландырыу өсөн 200 миллион һум аҡса бүленә.
Төбәк башлығы заманса спорт залын, компьютер технологиялары класын, йыйылыштар залын ҡараны, йәш волейболсылар менән аралашты. Мәктәптә балалар һәм үҫмерҙәр олимпия резервы спорт мәктәбе эшләй, ул «Урал» волейбол клубы өсөн кадрҙар әҙерләй.
2011 йылдың ноябрендә уҡыу йортона «Мәктәп-2100» мәғариф стандарты технологияларын индереү буйынса методик ресурс үҙәге статусы бирелде.


text:
Фото:
Күмертауҙың йәш бейеүселәре халыҡ-ара фестивалдә Гран-при яуланы
Фото:
Күмертау ҡалаһының «Контраст» халыҡ бейеүҙәре ансамбле «Цветик-Семицветик» халыҡ-ара фестиваленең «Бейеү театры» номинацияһында Гран-при яуланы. Башҡортостан исеменән бәйгелә Күмертау ҡалаһының тағы бер коллективы — «БИС» халыҡ вокал студияһы сығыш яһаны. Йәш йырсылар шулай уҡ юғары наградаларға лайыҡ булды. Иван Кочетов — II дәрәжә лауреат, Арина Барсукова III дәрәжә лауреат булды.
Фестивалдә Рәсәйҙең төрлө төбәктәренән театр, хор, бейеү, цирк коллективтары, вокал, инструменталь ансамблдәр һәм студиялар ҡатнашты.
Номерҙар түбәндәге төп номинациялар буйынса баһаланды: бейеү театры, йыр театры, драма театры, мода театры, раус-театр (анимация сәнғәте), бер актер театры, музыка театры һәм махсус булдырылған «Өмөт» номинацияһы. Конкурс жюрийына билдәле актерҙар, алып барыусылар, йырсылар, модельерҙар саҡырылды.
Шулай уҡ фестиваль сиктәрендә оҫталыҡ дәрестәре, ижади осрашыуҙар, тәжрибә уртаҡлашыу буйынса түңәрәк өҫтәлдәр, экскурсиялар ойошторолдо, тип хәбәр иттеләр Күмертау хакимиәтенең мәғлүмәт-аналитика бүлегенән.